url: =Thawhkikna :: ZOMI DAILY\nposted on 5 April 2015 at 11:10 am Lomkholna: Article, Biakna\nThupatna: Khrisitiante’ nuntakna pen a thokik Honpa Jesu tawh nuntak khopna hi. Khazih thokik lo hi leh i upna a mawkna hi a, kote’ thuhilhna zong a mawkna ahi ci-in Sawltak Paul in na gen hi. Ahih hangin a thokik Honpa tawh kimukhalopi-in Amah tawh nuntak khopna a piang thei kei ding hi, cih thu nungzui masate phutkhakna panin kimukhia thei hi (John 21:1-14).\nTangthu Piang Tom-et kikna: Nungzuite in a khantawnun a zuih uh Jesu singlamteh tungah hong sih peetmah ciangin a galte uh lau-in, linglawng dipkuatna tawh kidim uh hi. A upna uh leh a lametna uh zong koi-ah om cih zong thei zo nawnlo-in, Simon Peter in,“Kei nga beng dingin pai ning,” a cih leh nungzui dangte’n zong, “Ko zong kong pai ding uh…,” ci sawnsawn uh hi. Tua zan, zankhuavak nga beng napi uh, khat zong manlo uh hi. Zingsang khua hong vak teh, “Ka taneute aw, ngasa na man uh hiam?” cih dotna tawh Jesu hong kilang hi. Jesu’ thupiak bangin ngen a paih uh ciangin ngasa tampi a man uh hi. Tuipangah hong tun uh ciangin amaute tawh nekkhop dingin zing-an Jesu in na vaihawm khin zo hi.\nA Thokik Zeisu Khazih Tawh Nuntakna: Samaria numeinu tawh a kiholim mah bangin (John 4), a thokik Honpa tawh nuntak khopna pen Jerusalem khuapi, Zion mualtung cih mun thupite tawh kiciangtan ahi nawn kei hi. Khatveivei, i nuntakna pen nasepna, innkuan sung, pawlpi, aituam nuntakna cih bangin khen sinsenin i kha nuntakna pen nisim nuntakna tawh i kisaisak kha kei zaw hi. Ahih hangin Jesu nung zuihna pen tua bang nisim nuntak nasepnate panin kha thu khenkhiatna ahi kei hi. Amah a thawhkik khit mun tampi-ah kilang a, ahih hangin hisan takah ahih leh gun gei, sehnel piau tungah ahi hi, i lemet lohna penpen mun ahi hi. Pasian pen biakinn sung bek, biakpiak phatna nasia ziahziah omna bek, Nipi kikhop ciang bekin a om deuh dingin kingaihsun thei hi.\nTuate zong thupi mah hi. Ahi zongin nasem silbawl, vaikuanin i paikhiat ciangin tua in nuntakna taktak hong lakin,\ntua lai munah a thokik Honpa na om khin zo hi. Tua bang nuntakna nasepna mun, inn, laisinna, khattang kisakna, dahna, lungdamna, gualzawhna, etc… munah tha hong pia ding leh hong huh hong panpih dingin Amah na om khin zo hi. Tua lai munah Amah in hong tha dimsak ding, hong semsaksuak zo ding na khat tawh hong na ngak khin zo a, eite ihih leh a Thokik Pa i muh khak ding a thupi pen ahi hi. A kammal sungah thuklut in. Thungetna tungtawnin Amah tawh aituam thusim kisungtelna nei in. Amahmah leh ei ading hong sepsak theihnate hangin lamdangsa, lungdam kipak in om in.\nA Thokik Pa’ Kammal Hong Lawhkhakna: John 21 sung tawh a kibang thupiang khat pen Luke 5:1-11 sungah kimu thei hi. Tua lai mun mahah nungzuite pawlkhat mah in gualzawhna pen Topa’ thupiakna bang sepna pan hong pai ahihna thu na sin khol khin uh hi. Tua munah, Simon in zong, “Ahih hangin thu nong piak bangin ngen ka paai ding hi,” (aneu 4). Hih thupiang nih pen a kibang phial hi a, a kilamdanna leuleu pen khat pen thawkkik ma leh, khat pen thawhkik khit aa thupiang ahihna ahi hi. Eite in nisimin a Thu sung panin Ama hong sawlna thu simin i zak theih ding, a khiatna leh eite ading hong deihsakna i tel ding kisam hi. I nuntakna ah Pasian in bang hong deih cih i tel nadingin Pasian’ kammal, a Thu sungah hun lak den kul hi. Tua kammal banga ciin’na, sepna pen a gamtang upna kici hi. Sepkhiatna om upna pen tua na hizaw hi. Pasian’ kammal sunga kamciam thuphate a lunggulh mi in a kammalte semkhia ngam ding, nuntakpih ding hi. Tua in Pasian’ kammal maan hi, cih teci panna hoih ahi hi. “Na thute in kei hong kem a, an bangin ka ne hi. Na thute kei adingin ka kipahna leh lungdamna ahi hi. Banghang hiam cih leh nangma min in kei hong kilo hi, aw, TOPA, Vanglian Pasian aw (Jer. 15:16)!\nZingtung Bevengna: A thokik Topa tawh nuntak khopna pen Amah tawh zing-an nekkhopna tawh kipan hi. Leitung i nasepna ah sunkhua ading a kisam vitamin a om kim zing-an pha nek kul hi. I leitung si-le-sa pumpi pen thanem mahmah den zaw-in, vai dang i neih kei nak leh zingsang nangawn hun maanin i tho baih zo kei hi. Himahtaleh, meileng, vanleng, motorte tawh khual i zin ding ciangin a hun maan a tun ding i sem zo leuleu hi. Zingsangin Topa in eite hong na ngak khitna ah i kin ngaihsut zawh nang leh a sepzawh nading hehpihna ngen ciat ding hihang. Topa tawh zing-an nekkhopna- Amah tawh a kipankhia sunkhua ni manpha sungah, i ngaihsutna sangin kalsuan hoih tampi, kalsaupi i paizo zaw ding hi. “TOPA aw, zingsangin ka aw nong za a, zingsangin nangma adingin biakna bawlin kong ngak hi” (Late. 5:3).\n“Hong Pai Unla, Zing-an Hong Ne Un”: Thu haksa la haksa leh lunghimawhna tawh a kidim leitungah nasem dingin i kuankhia hi. Tua ahih manin nuntakna gualzawh nadingin Topa’ ompihna, huhna leh hong lamlahnate i kisam hi. Amah in tua haksatna teng phu-in a zogawp khin zo hi. Gentehna in mihing ahihna tawh zan niloh mah gamdaihna munah thu na ngen hi. Nungzuite in zan niloh nga bengin bangmah lawhcinna ngah ta kei le-uh zingsang khuavak dong a kuhkal zawhna uh zong ngaihsut huai hi. A zingsang ciang a thokik Zeisu hong kilang in lawhcing pah uh hi. Na hanciam, na kuhkalna a mu Pasian, na thungetna tampite kuitungin a dawn dong cikciang tung ding cih a tel Topa hi. TOPA TAWH ZING-AN- Pasian’ kammal leh thungetna tawh Topa tawh zing-an ne-in ama khephungah tu-in, amah tawh geelkhawm, ngaihsun khawm, Amah thudot ding kisam hi. Tua bangin Topa hong piak ni, i patkhiat ciangin, a kipat aa mah bangin thupha tawh nikhat khit nikhat i khum thei ding hi.\nHih munah nungzuite in zing-an ne dingin Zeisu a sap uh hilo a, Jesu in zing-an ne dingin nungzuite na zawn hi. Amah ahih lam a theih uh ciangin “Nang kua na hiam?” ci-in kuamah in a dong ngam nawn kei uh hi. A thokik Jesu tawh zing-an nekna hangin nungzuite in tua ma-a Jesu’ thugente tel thei ta uh hi. Atawp dongin Zeisu tungah citakin hangsan uh hi. Jesu ahi bangin tel thei uh hi. Ama sungah bulkipin zungthuk kha uh hi. Nungzuite’ lawhcinna bulpi pen Jesu tawh aituamin a kizopna uh hang ahi hi. Jesu in “Kei tawh lo-in bangmah na sem thei kei ding uh hi” (John 15:5b, KJV), na ci hi. Kei tawh lo-in Pasian’ na na sem thei kei ding hi, Kei tawh lo-in kumpi’ na nasem thei kei ding hi, Kei tawh lo-in sum-le-pai na bawl thei kei ding hi, Kei tawh lo-in lokho-singpua na sem thei kei ding hi, Kei tawh lo-in nuntak siangtho na nei zo kei ding hi, Kei tawh lo-in pilna na sin thei kei ding hi, Kei tawh lo-in… Kei tawh lo-in…Kei tawh lo-in, etc…bangmah na hih thei kei ding hi. I sepsep i bawlbawlna mun, koitak cih omlo-in zing-an nekhawm dingin Jesu in hong ngakna munah Amah tawh omkhawm Ni!\n– A thokik Honpa, leitung pumpi a a omlai bang hinawnlo-in mun khempeuhah om thei ta hi. Ama hong ompihna liim na phawk kha ngei hiam? Nuntakna leh nasepna-ah lawhcinglo i kisa den hiam? Topa’ aw mah i ngaingai ding hi! Jesu’ thupiakna tawh ngasa tampi a kimat ciangin mi tampitakte in Galilee tuili a om ngasate kisa kha hi. Ataktak in Jesu’ kammal sunga om ngasate ahi hi.\na in Elijah in Elijah’ vangliatna thupha a zahnih a ngahna lungngai in. Elijah in khamkham taleh, Elisha in, “TOPA nungta a, nangmahmah na nuntak mah bangin, nang kong nusia ngei kei ding hi,” a ci hi (II Kum. 2:3). Nungzuite leh Elisha mah bangin, sihna pan thoto kikin, vantunga kilato Topa’ vangliatna Kha Siangtho ompihna ngah nadingin Jesu belh tinten ding kisam hi.\n– Leitunga om adang biaknapi’ a phuankhia makaite si-in thokik nawnlo hi. Nipi ni zingsang phalvak tungin Jesu kivuina han a hawmin om ahih manin galkapte leh siampite lungmang taleh, Honpa Jesu thokik khin ahih manin upna laigil tawh Jesu sunga lametna pha khempeuh a luah thei ihi hi. Nisim Jesu tawh zing-an nekkhopna tawh thawhkikna thupha nosuah denin, nang leh na innkuan sungah hong om den tahen!\nBy: Kham Lian Suum\nAssist. Pastor, Agape Zomi Baptist Church.\nPrevious: ZAM Thupuak :: 05 April 2015\nNext: A thokik zo hi (Mt 28:6)


timestamp: atn

url: =Laithiangtho Dokna (Zaphaniah 1-2) ~ Thu Tatuam (Siyin News)\nLaithiangtho Dokna (Zaphaniah 1-2)\nThursday, July 02, 2015 Laithiangtho Dokna No comments\n1. TOPA in mihing ngilote ka___ tu ci hi.\nc. bo sak\n2. TOPA in ama azui nawn ngawlte bang ci ziam?\na. Hil tu\nb. Kisiik sak tu\nc. Lal sak tu\n3 TOPA in ngalte banghang in sam ziam?\na. That siat nuam\nb. Judahte a suttol tu in\nc. Judahte huu tu\n4. ‘TOPA in bangma a sia a pha vawt ngei bo’ a cite___ tu hi.\na. daan pia\nc. mihing ciim kici\n5. Ngal kisimna aw le auna taw ngalkapte in luphungte a simthap ni sia ___ hi.\na. Ngual zaw ni\nb. Satan ki suhsiat ni\nc. TOPA ii ni\n6. Leitung mihing theampo thakhat thu in ___ sak tu hi.\na. lungmuanna nei\nb. khualeng mu\nc. a nuntakna bo\n7. Ama thin uukna hong lak maa in, ___ tavun.\nb. khua phawk\nc. ngal sim tu kinging\n8. TOPA in tuipi hui teang akuate vau ziam?\n9. Akuate ii ngam sia tuucingte buk le lozau suak tu ziam?\n10. Ngam theampo in ___ ah TOPA bia tu hi.\nb. Sinai mual\nc. amate ngam tek\n11. TOPA in Assyria lal sak natu in a ___ zangh tu hi.\nc. khuahun siatna\n12. Nineveh khuapi bangkua keallei ah ___ haam tu hi.\n1Hi thu in Amon tapa Josiah Judah kumpi a sep laitak TOPA ii Zephaniah tungah a piak thu ahi hi- (Zephaniah pa Cushi, Cushi pa Gedaliah, Gedaliah pa Amariah hi a, Amariah pa sia Kumpi Hezekiah ahi hi.\nTOPA Thukhenna Ni\n2TOPA in, “Keima in leitung na theampo, ka lalcip sak tu hi, * 3mihing le nganhing, vacim le ngasa dongin ka lalcip sak tu hi. Mi ngilote bo natu ka vawt tu hi. Mihing minpiang ka lalcip sak tu a, kuama kikhoaikhe ngawl tu hi. Keima TOPA in ka son zo hi.\n4“Jerusalem mite le Judah mite theampo daan ka pia tu hi. Baal biakna a khakbel te a bosiat dong le tua nasep a seam lawki thiampite dong takin ka lalcip sak tu hi. 5Innkhum tungah kaato a, ni, tha, aksite a bia papo ka lalcip sak tu hi. Kei hong bia hong pai a thumaan tu in kiciamna zongh vawt zo napi Molech pathian tungah tomlo in a kiciam theampo ka lalcip sak tu hi. 6Kei hong nungngat a, kei hong zui nawn ngawlte, ka kungah lamlak natu ngen a, hong zuan nawn ngawlte ka lalcip sak tu hi,” ci hi.\n7TOPA thukhen tu ni hong nai zo ahikom ama omna munah thim dide in om vun. TOPA sia a mite sangaw biak piakna ah pia tu in kithoai saan hi. Judahte a suttol tu in ngalte sam hi. 8TOPA in, “Tua kingawlup ni in, lampui uliante, kumpi tapate le ngamdangte ngeina a zui theampo daan ka pia tu hi. 9Lawkite bang a biakpiakna a vawt theampo le a tote innsung sutol vanh taw a kidim natu a a ngute le a thatte theampo daan ka pia tu hi,” ci hi.\n10TOPA in, “Tua ni ciang, Jerusalem Ngasa Kongpi ah kaana aw na za tu uh hi. Khuapi a thak zawna munah tauna aw le mual tungah sukthapna awnging lian khat na za tu uh hi. 11No, khua taw sangah a teangte awng, hi thu na zaak uh ciang kapin mau vun, banghangziam cile sumvawtte theampo thi siat tu uh hi!\n12“Tua hun ciang in mei-inn khat ka latu a, Jerusalem ka zong tu hi. Mihing amate le amate ki lungkim sak a, kimuang in, ‘TOPA in bangma a sia a pha vawt ngei bo’ a cite daan ka pia tu hi. 13Amate hauna kisuttol tu uh a, a innte ki susia tu hi. Amate in amate sak innte sungah teang ngei nawn ngawl tu a, a ciin sa sapit nguite pan sapitzu ne ngei nawn ngawl tu uh hi,” ci hi.\n14TOPA ii Ni a thupi sia hong nai zo hi– hong nai mama zo a, manlang in hong tung tu hi! Tua ni sia siatna ni hi tu hi, banghangziam cile, ngalkap hangsan belte zongh thinkiam in kap tu hi! 15Tua ni sia thin uuk ni khat, haksatna le thinkiam ni khat, hi tu a, ngimna ni, tuasiatna le lalcipna ni khat, khuazing le khuathim ngawpna ni khat, meeikaai a, a vom neamnuum ni khat hi tu hi. 16Ngal lemle aw le ngal kisimna aw le auna taw ngalkapte in luphungte le tausaangte taw a kidal khuapite a simthap ni hi tu hi.\n17TOPA in, “Mihingte tungah tuasiatna lalna ka tun sak sia nasia mama tu a, amate khat sim in mittawte bangin lei a zawt tu uh hi. Amate in kei tungah hong khial ahikom a chisante tui bang luang tu a, a mithi luangte lei ah kisial in muat tu uh hi,” ci hi.\n18TOPA in a thin uukna hong lak ni ciang a ngun a khamte theampo zongin amate a hu zo batu hi. Leitung bup sia a thin uukna meikuang in kaangin haltham tu hi. Leitung mihing theampo thakhat thu in a nuntakna bo sak tu hi.\n1A maizum maw ngam awng, khua phawk tavun, 2paak bang vulin na thi maa in, TOPA thin uukna a kuang sia na tung hong thet maa in, ama thin uukna hong lak maa in, khua phawk tavun. 3Ama thu ni note le ngam sungah a kiniamkhiak theampo awng, TOPA sangah hong kiheak tavun. A maante vawt vun a, TOPA mai ah noma le noma kiniamkhiak vun. Tua hile TOPA thin uukna hong lak ni ciangin daan khak natu panin suakta tha tu nu hi.\nIsrael kiim A ngamte Lal natu\n4Gaza khua ah a kinusia kuama om ngawl tu hi. Ashkelon khua kinusia tu hi. Nilang sungah Ashdod khua mite kihawlkeak tu hi, taciang Ekron khua ah, mihingte sia amate khuapi pan kihawlkeak tu hi. 5Tuipi hui ah a teang no Philistine mite awng, a bo hi zo nu hi. TOPA in no tungah thukhen zo hi. Ama in, hong susia tu a, khat zongh na taang batu uh hi. 6Tuipi hui na ngam uh sia tuucingte buk le tuukhawkte omna lozau suak tu hi. 7Judah mi a nungta laiteng in na leitangh uh lua tu hi. Amate in a ngan honte thana in nei tu a, Ashkelon innte ah ngiak tu uh hi. TOPA a Pathian sia amate taw omkhawm tu a, amate nuamsa sak kik tu uh hi. *\n8TOPA Vaanglianbelpa in, “Moab le Ammon mite in ka mite a zawnsakna le a nomuna ka za zo a, a ngam ka sut tu hi ci a, a kiphatsakna zongh ka za zo hi. * 9Israelte Pathian, a nungta TOPA ka hi bangma in Moab le Ammon sia Sodom le Gomorrah bangin kilalcip sak tu hi, ci in ka kiciam hi. Amate sia cikhuk le a zantham top mun, lopa bek pona mun suak tu hi. Ka mi a nungta laite in amate vanh suttol tu a, a leitangh laak sak tu uh hi,” ci hi.\n10TOPA, Vaanglianbelpa ii mite selno a kiphatsakna le kisaktheina taw a om Moab le Ammon mite daan a piak tu zia sia hi bang ahi hi. 11TOPA in amate lau sak tu hi. Ama in leitungte pathiante sia bangma ngawl suak sak tu a, taciang ngam theampo in amate ngam tek ah TOPA bia tu hi.\n12TOPA in Ethiopia mite zongh thi sak tu hi.\n13TOPA in Assyria lal sak natu in a vaangletna zangh tu hi. Nineveh khuapi sia a ki nusia sa khua zancip tui om ngawl senneal ngam suak sak tu hi. 14Tua mun in tuuhon, khuihon le nganhing nam tatuamte ngiaphual ahi tu hi. Tua ngiaphual ah simbute teangin kongkha vangte pan in haam tu hi. Bangkua keallei ah va-akte haam tu hi. A inn sakna innkal cedar thingte ki lakeak tu hi. 15Khuapi kiphasak, ama thahatna suang a ngam muang a kisa khat tungah tabangin piang tu hi. A mite in amate khuapi sia simlei tungah khuapi lianbel in ngaisun uh hi. Bangza a ngamthimna mun suak tu ziam, ngamsate tawl ngakna mun suak lel hi. Tua mun kantan in apai papo in a mu ciang laungawp in ton valeam tu hi.


url: =Ronaldinho The Panna Master New Video Mp3 Fast Download Free - [Mp3to.in]\n[Ronaldinho The Panna Master New Video Mp3]\nSearching for [Ronaldinho The Panna Master New Video Mp3]\nResult for : Ronaldinho The Panna Master New Video\nRonaldinho The Panna Master New Video (File : 3Gp, Flv, Mp4, WBEM, Mp3)\nRonaldinho Master Panna Show 1999 2012 hd (File : 3Gp, Flv, Mp4, WBEM, Mp3)\nCrazy Nutmeg Skills Ronaldinho & Messi hd (File : 3Gp, Flv, Mp4, WBEM, Mp3)\nRonaldinho - The Panna King Nutmeg Show (File : 3Gp, Flv, Mp4, WBEM, Mp3)\nMessi Panna Vs Ronaldinho Panna Hd (File : 3Gp, Flv, Mp4, WBEM, Mp3)\nRonaldinho Humilha All Players # The Panna King # New Amazing Panna# Tunnel# Pet (File : 3Gp, Flv, Mp4, WBEM, Mp3)\nRonaldinho Vs Ronaldo Who Is The Panna King (File : 3Gp, Flv, Mp4, WBEM, Mp3)\nRonaldinho Destroys panna Jesper Blomqvist Barcelona Vs Manchester United Le (File : 3Gp, Flv, Mp4, WBEM, Mp3)\nRonaldinho Tow Panna 2017 (File : 3Gp, Flv, Mp4, WBEM, Mp3)\nRonaldinho Vs Manchester United Legend Panna Skill (File : 3Gp, Flv, Mp4, WBEM, Mp3)\nNutmeg panna cao De Ronaldinho Fc Barcelona Legends Vs Man. United Legends (File : 3Gp, Flv, Mp4, WBEM, Mp3)\nRonaldinho Street Team Kevin De Bruyne Panna Viral Mousetrap Pannarama #12 (File : 3Gp, Flv, Mp4, WBEM, Mp3)\nFreestyle Skills With Ronaldinho (File : 3Gp, Flv, Mp4, WBEM, Mp3)\nRonaldinho Amazing Panna In Futsal (File : 3Gp, Flv, Mp4, WBEM, Mp3)\nPanna By Ronaldinho. Hd. (File : 3Gp, Flv, Mp4, WBEM, Mp3)\nRonaldinho Rare Panna by Nitter (File : 3Gp, Flv, Mp4, WBEM, Mp3)\nRonaldinho Caos,panna King Mikegamer2015 (File : 3Gp, Flv, Mp4, WBEM, Mp3)\npanna Ronaldinho Vs Ronaldo (File : 3Gp, Flv, Mp4, WBEM, Mp3)\nRonaldinho Gaucho Panna King Best Player Ever (File : 3Gp, Flv, Mp4, WBEM, Mp3)\nRonaldinho Two Panna And No Look Pass Vs England Xi - Hd (File : 3Gp, Flv, Mp4, WBEM, Mp3)\nRonaldinho King Of Panna (File : 3Gp, Flv, Mp4, WBEM, Mp3)\nRonaldinho Perfect Panna Vs Rennes 2001 2002 (File : 3Gp, Flv, Mp4, WBEM, Mp3)\nRonaldinho Panna Show New 2011 (File : 3Gp, Flv, Mp4, WBEM, Mp3)\nCristiano Ronaldo Vs Ronaldinho the Panna King 2015 1080p (File : 3Gp, Flv, Mp4, WBEM, Mp3)\nronaldinho the panna master new videodj wale babu funnyfragmendangdut qasidah wanitavbz katel patti wicks when summer turns to snowrhoma irama vol 4 lagu dangdut rhoma irama ft rita sugiarto 9 lagu original soneta chick corea akoustic band alive full albumlatino party mixndx aka familipatti wicks would you believedj poetri ameliapower metal sang pendustadj manu killertrampa rise updewi persik goyang pakai bikinipatti wicks where were you in aprillelaki cadangan serasuara burung tekukur betinacynthia lamusuflip flops grill chillemanuele cisi where or whenostrich dance faileugene wilde spankcarlos d yo ya entendbest i ever had frakemakhadzi new dvdeyeballers does dallasamerican thoririez flat video 1 avicharles hutagalung dalam mimpiyou know you like it emanuele cisi but not for mechapman talent show 2010 gymnasticskate upton topless see through bikini and big hard nipples at the antarctic 10my heart sing william mcdowellgta 5 online bloopers episode 4 free semen for the worldterell stafford u m m g upper manhattan medical group krazy kbs 2tv slender man vs jeff the killer animacion hdlascia chio piangajapaneseremixby japanese pop opera


url: =2015 Election ~ Titus Zomi :: ZOMI DAILY\n2015 Election ~ Titus Zomi\nposted on 1 November 2015 at 7:24 am Lomkholna: Election, Myanmar, News\nMi pawlkhatin USDP leh NLD gengen uh, Zomite aadingin gentak vetlo uhhi. Ih theih pak dingin Guahtui tamluatna hang tawh Zogam dongtuahna-ah tuni dong USDP Kumpi in Tedim leh Kalaymyo kikal lampi zong sial kik zo nai kei uh, kinin nei vetlo uh hi lel hi.\nDongtuak tampi tak ih om hangin NLD in Huhna bangzah tak hong pia khia uh hiam? Kawl minamte’n bang zah huhna kidongin hong pia uh hiam? Wailuhkyaw bel Kawlmi dan hi in, amah lah Party vai hi kikeuhlo Mimal veina tawh Volunteer panpihna (Social work) nasem hi.\nCNDP (Pu Zozam Party) zong gen kul nawn kei, Pu Zozam in tuni ciang dong bangmah sem kei, a singlamteh phuh cih khawngte khantohna zong hilo pi, nidang peka Biakna Pawlpite phuhsa, Kawlmang in a phuk, A phut cil pawlpi a veimahmah te’n na sa mahmah ding hi ven, tun phut kik ni ei va cileng nak nuamlua ding uh hi. Tua bang nasep hong sem pak peuh gam aading, minam aading nasem sa lel tak pahtawina phatna in nei dep.\nHaksatna taktak ih tuah ciangin, Tuipi galpan nangawnin neihsunsun kidong tawm thiamthiamin Samkhau phel lianga kipanpih Zomite bek mah ih hih lam Zomite aneu pen pan alian pen dongin tel buang leng ut mahmah hang ei, a telsiam dingin Pasian in thupha hong pia hen o. Zomite huhna ding ci-in mi namdangte sum kidong zawzen lo uh hi. Hong uk kumpite in zong Dongtuak Huhna ci-in bang mah hong pia lo uh. (Pu Thang Khawm Pau in, Thein Sein Kumpipa tuikhang enin Kalaymyo va pai a HUH HUAI MAH EI ci-in ciah san hi ci).\nMi pawlkhatte’n ZCD in paulap ding mahmah a neihloh manin Zomi paulap uh hi, cih zong om leuleu hi. Party khempeuh lakah Zomi a vei taktak ZCD bekmah om pan hi.\nPawl khat leuleu kithu khual sak dep in, NLD Kawlgam bup tangmi hi, amau mah ih piak ding hi, amau pia kei leng Democracy kingah zolo ding hi a ci tawh om ngeingai hi. NLD sungah makaite Kawlmite hi a, Zomite thu bangmah kin lo uh/ kinlo lai ding uh hi, Tuikhang Dongtuahna-ah zong bangmah pia lo pi uh. A sungah lut leng ei aa hi lel hi cih zong om. Na lut sawmvei zong ei aa hi ngei tuan kei, Democracy tawh pai taktak leh a tamzaw (Majority) mah hi veve Nang thu gen lel dih Balteh tunga tui buak bang lel ding hi (bangzo kei lai inteh).\nZCD Zomi party ih cih tak ciangin, Politic hikei Minam vai hi a ci tawh, bangbang hita leh Politic kipatna Minam hi den zaw hi. Leitunga Revolution a piangsak mi minthangte tangthu nasim zel dih ve vua. Ih phawk dingah, Moses zong Egypt kumpi innsung pan Kumpi suak ding pa Kumpi zaa nusia-in Ami Israel te tawh haksatna thuak khawm uh hi. Tua minam vai pen Politic hi kei ih ci thei diam! Moses in Israel te Politic a thak hong pan khia hi. Tuni in Leitungah gam neupen khat ahih hang, kidona om leh a kim le pam a gamteng kop ta leh zolo uh hi. Ih gen nop bel Gambup NLD ih kipawlpih manin Politic hi tuanlo a, Zomite ih kipawl manin Politic hi kei minam vai bek hi cih theih om tuanlo hi. Bangbang hi leh Zomite teng mah a ki-it masa pen teng hizaw ih hih manin Zomite neih Party mah vote piak ding hoih zaw veve hi. Namdangte pilna siamna te ih mukha zongin, mee ihvai pia keek zongin bangmah limlawh khak om ngeilo/ omlo lai ding cih na thei ta un.\nKuppihnop a omleh personal mail tituszomi@gmail.com tawh kizom thei.\nPrevious: UN vaitawh gamthumna lengtheilai dingte kuateng?\nNext: Ka muhpak US Gamthu pawlkhat – 35\n17.11.2014 Tuni leitung thuthang te\nGuahtui tamluatna hangin Nepal leh India gamsung ah mi 90 val sikhin


url: =Literature - MYANMAR MISSION CHURCH\nLITERATURE DEPARTMENT Pa Neng Khan Pau\nA TANGTHU TOM\nPa Neng Khan Pau(Nepau) pen Zogam, Tonzang khuapi ah suak hi. Pa Pau pen Pasian a it leh a zahtak mahmah khat hi-a, Zolai khantohna lamah lunglut leh a kin mahmah khat ahi hi. A Nu Pi Gin Suan Cing leh A Pa Pu Thang Khen Zamte hi-in, a pa pen Tonzang gam-uk, Mualpi khua ah piang hi. Suahpih unau kua(9) pha in, tua sung ah aneu pen hi. Tulaitak in a zi Nu Dim San Kim(Saw) leh a tate thum(3) tawh Florida gam-uk, North Miami vengah teeng uh hi.\nPawlpi Sung ah Panmun\nPawlpi sung ah thuvaanpi(Secretary) leh Lai (Literature) lam ah panmunpi (Tavuan) len in om hi. Pawlpi pan khakhat in khatvei ta Zolai tawh kibawl/kihawm "USAThupuak" ah Editor(Endikpi) sem hi. Naupang Sunday School te sin ding lai te zong Mikang lai pan Zolai ah hong letkhiat sak hi. Pawlpi Special Project a hi, Naupang Video lakna ah zong hong makaih sak hi. Pawlpi sung ah sep ding, bawl ding leh Meeting vaituamtuamte ah kul leh akisam bang in hong van sak hi.\nPawlpi' lai lam nasepna, laihawmna lam leh a dang nasepnate a thei nuam ih om leh a ma' tung ah kidong thei hi. "USA THUPUAK LAIHAWM TE"\n(1) USAThupuak- Vol(1)-Issue-(1)-(August,2007)\n(3) USAThupuak-Vol-(1)-Issue-(3)-(Oct, 2007)\n(4) USAThupuak-Vol-(1)-Issue-(4)-(Nov, 2007)\n(6) USAThupuak-Vol-(1)-Issue-(6)-( Jan,2008)\n(9) USAThupuak-Vol-(1)-Issue-(9)-(April,2008) (10) USAThupuak-Vol-(1)-Issue-(10)-(May,2008)


url: =Computers in Aizawl. Buy used Computers at Localmartindia.com\nAizawl Electronics & Technology Computers\nComputers for sale in Aizawl\nbeauty parlour software just 5000/-only we are providing school management software website for ur business.at offer price 5000 only for enquiry call 93940... Favorites Aizawl 27-Nov-2013 र5,000


url: =Gam danga inn nasem dinga a pai numei te :: ZOMI DAILY\nposted on 16 August 2019 at 6:11 pm Lomkholna: News, Zomi\nI gam leitang leh innkuansung nuntak haksat manin gam tuamtuam ah a kitheh thaang Zosuan tate-in,et niamna leh simmawh bawlsiatna thuak in,nuntakna a bei lawh zong ki om hi.\nA zawdeuh in,Singapore gam bangpen (photo)man leh video panin ii muhciangin thupi in,noptuak mahmah hi.Ahi zongin a sungah inn nasem a om,ii sanggam numeite-in,innteek te mai-en in,gilkial dangtakin a-ut bangun ngamta ngam lo leh a duh uh ne ngam loin suakta lo taka a omte adingin haksatna mun,ki ngawtna mun tawh kibang lel hi.\nInn nasem,innteeng ii cihpen cikmah a,a theih ngei loh uh,midang innkuan tawh om khawm uh a,mo thak la hilo,pau thei loin,innkhat sungah teeng khawm uh ahih manin a tuncil lam uh bang lungneu in kapkap uh hi.A tuncil sunguh kha tampi sungbang kua mah tawh ki hosak loin an zong kham ngah lo leh zankim ciangin ihmut panin zingsang phalvak tungphet in,tho khia uh ahih manun ihmut cim ngei lo uh hi.Pawlkhat te kisim mawh lua ahih manin amah leh amah a nuntakna kila in,ki gui-awk, inn tungpan tuakkhia leh a sih donga bawl siatna a thuak zong om uh hi.Gamdang Mi vom Mikangte khuat nuai a,inn nasem numeite thuakna pen genkhit zawh ding hilo hi.\nAhi zongin khua lampan a,inn kuansung nuntakna a haksa khol lo,khan gualte tunna,phakna peuh ci-a,amau ut thu tawh a pai pawlkhat leh omna pi leh pu,a tuak mahmah nuam a sa pawlkhat om thei ding hi.Tua te ahih leh a-ut peuh uh sem in,a pai nopna mun uhah pai in,suakta tak a,a om pawlkhat zong om ding uh hi.\nInn kuansung nuntak haksatna leh mailam nuntakna a nopzawk nading ngaihsutna tawh a paite ahih leh Nu leh Pa,sanggam te a khual manun amau nopsak nading ngaihsun loin zumna daina leh gentheih haksatnate thuak tinten uh hi.Tua ahih manin gilkial in,dangtak zongin a duh,ne ngam loin,nik ten,puansilh zong a deih leh a kisapte lei ngam loin sum khol uhhi.Ama ngak ding leh a luah ding ahi lo,inn leh lo,lamin innsung vanzat neih leh lamh te behlap uh hi.Nu leh Pa,sanggam te a dam loh uh ciangin zatui vaihawm sakin a kul leh a kisam bangin zato paisak uh hi.\nNu nei nawnlo te,Nu dinmun ah dingin Pa nei nawnlo te,Pa dinmun ah ding uh a,sanggam pasal neilo te,ta pasal dinmun ah ding uh hi.Sanggam te sangkahsak in,gamdang pai nuamte paisak in,a ki tangsapnate khempeuh uh ahih theih zah un,vaihawmsak uh hi.Hi zah a,aki piakkhatna uh ii ngaihsut ciangin etniam nading leh gensiat nading om loin zahtak huai mahmah uh hi.\nMore: Singapore gamsung ah Myanmar innteeng numei khatin piteekkhat thatlum ci’n thukibawl\nI mipih ii sisan kizoppih ii laizom gamdang a,inn nasem,numeite thuakna ii ngaihsut ciangin ka sanggam suahpih numeite gamdangpai om kei ci-in,Internet,online panin gamdangpai numeite gensiat ngam ding zong hilo hi. Innkuan nuntakna a nopna ding leh Nu leh Pa sanggam te,khualna tawh,gentheih haksatna tuak dingin a thahat lai,a khangno hun hoih lai,innkuan pihte adingin kipiakhia uh hi.\nPrevious: Idol tawh kisai Laisiangtho ~ Muana Khuptong\nNext: Zomi Idol ~ Paul Mung Khan


url: =Managing Partner, Steel - Franchise Investor in Kozhikode Looking to Invest in Food & Beverage and Beauty and Wellness Businesses Upto INR 10 lakh\nManaging Partner, Steel, Franchise Investor, Kozhikode, India\nFranchise Investor in Kozhikode Looking to Invest in Food & Beverage and Beauty and Wellness Businesses Upto INR 10 lakh\nI am into stainless steel pipe n sheet distribution.\nLooking for opportunity in food industry.\nIndustries33%211.808973782260354.403266560475533%157.07311009915645153.9674329841382716%89.1302359237340892.144174288934668%104.1461259767979645.930016676586428%130.7037795228113226.6347519313753842%150.8558257110653422.130235923734077IndustriesBakeriesBiscuit Manufacturi…Biscuit ManufacturingBeauty and WellnessFurniture StoresRestaurants and BarsOthers\nLocations15%184.9633729828100929.1935694035677210%217.7697300754801467.6048783712534810%217.76973007548014108.3951216287465210%193.79382665130322141.3951216287465210%155.0154.045%89.8125695207209177.67532530734478LocationsIndiaBangladeshSingaporeUnited Arab EmiratesKeralaOthers


url: =Global Buanli Family: Tulaai Leitung Thuthang Tuamtuam Updates May 3, 2014\n· KIO kilemna vaaihawmpawl in May 2,2014 ni Mitkyina khuapi ah Kawlgam kumpi kilemna bawlpawl tawh atuam kimuhkhopna ding angetna tawh kisai in kumpi lampan May 13 hizaw leh ci in May 3, 2014 ni dongkik uha, aniding langnih kipsakna nei naailo himah leh May kha sung in kimukhawm theiding in lam en tuak uhhi.\n· Thailand Election Makaai te in MP Ms Yingluck te in July 20 gambup kiteelna bawlding ci a ataangkokhiatna uh kumpi langpang makaai Abhisit Vejjaviva in kha 6 sung sottoding in May 3, 2014 ni in ngen a tua kha 6 sung in Ms Yingluck leh apawlte khawlding in ngen laai hi.\nPosted by Thang Khawm Pauzomi at 12:01 AM


url: =Download Mesh Decimation Source Codes, Mesh Decimation Scripts - Radix 2 FFT Decimation In Frequency by Nevin Alex Jacob, decimation matrix by sri hari bhupala haribhakta and more...\nMesh Warp Applet\nMesh Loop Subdivision\nWireless Mesh Networks Overlapping\nMesh 2d Image C\nMatlab Code For Decimation In Frequency\nBluetooth Mesh Algorithm\nDecimation - Downloads !Mesh - I Mesh - Mesh Booleans - Mesh Extractor - Mesh Marketing - Opengl Mesh\nSmooth Triangulated Mesh 1.0 - Dirk-Jan Kroon\nAlso supports Laplacian smoothing with inverse...\nNeural Mesh 1.6.7 - Anonymous\nNeural Mesh is a purely PHP, fast, easy Neural Network Manager, Administrator and Framework.\nThe highlight of the project is that it allows you to integrate Artificial Intelligence into your applications, quickly and easily, no matter...\nThe Node Mesh 2.99beta - Nodemesh


url: =A manpha lungtang kepsiam in - TUNGZANG NEWS\nA manpha lungtang kepsiam in\nKhatvei, Thomas Edison in mei bulb hong bawl khit ciang, a bawl mei bulb mipi lakah tangko sak ding Media nasem hon khat kai khawm hi. Thulela kan tamsim hong pai ngeingai uh a, tua teng mai ah, a mei bulb bawl lak nuam ahih manin, a nasempa khat mei bulb va la sak hi.\nNasempa zong lawp lualiang hiam, mei bulb tawi in hong tai kawm leh a khe palkha in tul citciat ahih man in mei bulb zong hong kitam lian mawk hi. Hun tampitak la-in a sep a mawkna hong bang phial hi. Ahing zongin Edison in nasempa bang mah cih lo in, Media lengla teng tungah thum in, ka na bawl phakik ding-a, ka zawh teh khatvei kong samkik zel ding hi ci hi. Nasempa ahih leh kisuang lua peuhmah in om hi.\nEdison in a mei bulb bawl hong kipankik a, kha khat val bangmah hong buaipih zel hi. Hong zawh ciang' Media teng kaikhawm zel in, a mei bulb lak dingin hong kithawi hi. Thulela kan lengla teng mai ah nung-a nasempa mah sawlin mei bulb va la sak citciat hi. Nasem tangvalno pa zong nuam mahmahin kidawm takin mei bulb hong tun pih hi.\nVai khempeuh lemtang takin hong zawh khitteh, dotna dawnna hun sungah thukan khat in Mr. Edison aw, bang dingin nung-a mei bulb kitam sak naupang nasempa mah tutung zong mei bulb la ding sawlkik lai mawk na hi hiam? Nasem dang tampi nei napi cin, hih tangvalno pa in hong kitam sakkik leh na mei bulb bawlna in hun tampi sumkik zel ding cih dah se lo na hiam? cih dong citciat hi.\nEdison dawnkikna thupi ciapteh huai;\n"Hih tangvalno pa mah thei gigu a ka sawl aive! Mei bulb kitam lel bel ken bawlkik thei hiveng, Amah sawl nawn kei mawk leng tangval pa a lungsim kitam ding hi ven ee" ci-in dawng hi.\nLeitung mi khempeuh pen I vun puak a vom a kang, a san in kilamdang kha mah ding hi hang, ahizongin I lungtang kibang a, dah theihna, khasiat theihna, lungdam theihna, heh theihna I neikim ciat hi.\nMihingte I lungsim kisia/kitam leh I bawlkik theih ding pen hun a ciangtan om lo hi. Tua ahih manin nang hangin kuamah lungtang kitam, lungsim kisia sak kha het kei in kong it Zomi aw!


url: =LESSON 5 April 28 – May 4 Vantung Biakbukah Khrih ~ MUC\nLESSON 5 April 28 – May 4 Vantung Biakbukah Khrih\nLESSON 5 April 28 – May 4\nVantung Biakbukah Khrih\nSabbath Nitak: Tu Kaal Sung Sim Ding: Rom. 8: 3; John 1: 29; Mang. 5: 12; Heb. 7: 1-28; 9: 11- 15, 20 – 23. Siam. 16:13\nKAMNGAH: “Hih thu hangin Pasian in a lianpenin amah koih a, min lian dang khempeuh sangin a min lianzaw-in a koih hi. Tua ahih manin vantung, leitung, leinuai-a om mi khempeuh in Jesuh pahtawi-in khukdin ding uh hi” (Phillipian 2: 9, 10).\nVantung biakbukah Jesuh nasep tawh kisai-in Hebrew sungah “Tua lai munah eite’ tangin Jesuh na ma tun khinta a, siampi Melkhizedek gui zui-in a om tawntung ding siampi lianpen a suak hi” (Heb. 6: 20). Khrih in leitungah hotkhiat nasep a zawh khitteh, vantung biakbukah eite’ Siampi-in a om a nasep khempeuh Lai Siangtho in hong hilh hi (Heb. 10:12).\nTu kaal sungin vantung biakbukah Khrih’nasep thute i kikum ding hi. Ei aa ding mawhthuumna nei-in, Khrih’ Siampi nasep in hun nunung a ding kiginkholhna-ah a kisam thu hi. “Pasian mite in biakbuk le dawpkholh, sittel thukhenna theihloh pelmawh thu hi. Thu-um mi khempeuh in Siampi Lianpen Pa’ nasep a theihkul hi. Tua bang hi kei leh upna thanem ding a, Pasian’ hong piak nasep tangtung zo lo ding uh hi.” Ellen G. White, The Great Controvery, 488.\nKhrih in vantung biakbukah bang nasem hiam? Bang hangin tua thu in hun nunung a nungta mite aa dingin thupi hiam?\nA LIAN PEN SIHNA\nKhrih hong sihna in hun nunung aa dingin hong kigingkholsak hi. A hong tung ding thute lametna in mannei hi. Kalvary’ thu le tawntung nunna tawh i nungta takpi ding hi. Hih thu in Khrih in eite aa ding a hong sihna in hong phawksak hi.\nRom. 8:3; 1Tim. 1:17; 6:16; 1Kor. 15: 53. Bang hangin Pasian in a Tapa leitungah hong paisak hiam?\nPasian in a Tapa mawhna hangin biakpiakna ding, mawhna thuak dingin hong paisak hi. Hih in bang pulaak hiam? A si thei lo Khrih hi. Tua ahih manin Topa in mihing a suah kul hi. Si thei nunna tawh hong nungta-in eite tawntung sihna tangin amah hong si hi. Jesuh in Pasian hi napi mihingin hong nungta hi. Singlamteh tungah sihna a thuak dongin hong kiniamkhiat hi (Phil. 2:6-8). Singlamteh tungah Khrih’ Pasian ahihna si lo hi. Hih thu Pasian bek in thei hi. Koici bang hi, cih pen mihing telzawh ding hi lo hi. Mary sungah kha 9 sung a kipan hankhuk sung hi taleh Jesuh in mihing a hihna huh dingin vangliatna bangmah in huh lo hi; Pasian ahihna zang lo hi.\nLk. 9:22 in eite aa dingin Khrih’ sihna thu bang pulaak hiam? _________________________________________________________________ ___________________________________________________________________\nKhrih in a si dingin mihingin hong piang hi. Khrih in hih leitungah mihingin a hong pai-ma-in leitungah simmawhna, satna, vuakna sihna thuak ding cih pen a muhkholhsa hi mah taleh leitungah mihingin hong nungta hi. Tua itna in tehpih om lo hi. Cihmahin zong tua itna i telsiang zo kei ding hi.\nTua itna hangin upna tawh Topa bia-in, Ama thu mang ding simloh bang dang sem thei ding na hiam?\nA hong kihotkhiatna dingin Singlamteh in mihing’ hoihna man a neihlohzia bang hong hilh hiam?\nJohn 1:29; Mang. 5: 12; 13:8 simin. Hotkhiatna thu i tel nadingin limciinna bang kizang hiam?\nJesuh in Pasian’ Tuuno hi, ci-in John in a pulaak takteh a lungsimah biakbuk ngaihsun ding hi. Mawhmai nadingin biakbuk sungah kigo tuuno’ limciin, Khrih in tangtung hi, cih pulaak hi. Matthew pan John sungah zong leitung mawhna pua Jesuh hi, ci-in hong hilh hi. Ahi zongin hotkhiat nasep tua tawh khawl lo hi. Jesuh si-in sihna pan a thawhkik khit ciangin, Hebrew sungah kigelh mah bangin, vantung biakbuk sungah mawhmai-sak nasem Khrih in Siampi-in om hi. Sihna pan a thawh khit Jesuh in Siampi Lian ahihna Hebrew Bu in pulaak hi (Heb. 1:3). Vantung biakbukah a nasepte Hebrew 7: 1-28 in hong hilh hi.\nHeb. 7: 1-28 sim in. Hebrew laigelh pa in Jesuh thu bang pulaak hiam?\nHebrews 7 in a gen thute in tampi huamkha-in thuthuk vive hi mah taleh Jesuh Khrih in leitung biakbuk sunga nasem Aaron le a suanlekhakte sangin hoih zaw hi, ci-in pulaak hi. Jesuh i mitsuan laiteng vantung biakbuk sunga eite Siampi mitsuan i hi hi.\nEITE SIAMPI LIANBEL\nHeb. 7: 24 – 27; 8: 6 sim in. Bang lametna kipulaak hiam?\nSiampi tuamtuamte sep theihloh khempeuh Khrih in sem hi. Bang hang hiam cihleh Khrih in kicinna tawh kidim hi. Khrih in Pasian hi. Mawhmai-sak theihna nei hi. A siampi hihna kip tawntung hi. A mite aa ding mawh thuumna nei-sakin, itna tawh kidim, cinate damsakin, cimawhte lungmuangsak hi. Khrih in mihing hi mah taleh mawhna nei lo hi. Mi mawh hi ta kei leh mawhna sungah hong si hi. Mihingin hong piang Pasian bek mah in mawhnei-te aa dingin vantung biakbukah Siampi sem thei hi. Khat vei a hong sihna in mi khempeuh mawhmai nadingin kicing hi. A taktakin singlamteh tunga mi khat sihna hangin koi bangin mi khempeuh mawhmai nadingin kicing hiam?\nHeb.9: 11 – 15 sim in. Khrih hong si-in tu-in vantung biakbukah a nasep tungtawnin bang hong ngahsak hiam?\nHeb. 9: 12 in “ Khrih in tawntung hotkhiatna ngah” ci-in kipulaak hi. Greek tawh kigelhnate ah ‘khahkhia,’ ‘suahtakna, kici hi. Luke 1:68 a kigelh kammal tawh kibang hi. Zacharias in “ Pasian in a mite kiang hong pai-in amaute honkhia hi.” Hih in Khrih’ sisan pulaak hi. Hotkhiatna dingin a kicing tua sisan bek hi. Khrih in biakpiakna-in kigo Tuuno hi. Amah le amah kihon hi lo-in eite hong hon ahih manin, tua in lungdamna lianpi hi. Tua hotkhiatna in Khrih a um mi khempeuh aa dingin kicing hi; a dang bangmah kisam lo hi.\nKhrih in Vantung biakbuk ah Siampi sem dingin a kipat a kipan “ eite aa dingin Khrih in tawntung hotkhiatna ngah” cih thu ngaihsun in. Vantung biakbuk a Khrih’ nasep in lametna bang hong pia hiam?\nMawhna in Pasian tawh hong kikhensak hangin mawhna hangin Khrih’ hong sihna hangin Pasian tawh i kipawl thei kik hi. Eph. 2: 18; 1Pet. 3: 18.\n“I lungsim hong kipsak dingin tu-a bang lametna nei i hi hi. Tua i lametna kician mahmah a, vantung biakinn siangtho tawngnung sung ciang dong tung khinta hi. Tua lai munah eite’ tangin Jesuh na ma tun khinta a, siampi Melkhizedek gui zui-in a om tawntung ding siampi lianpen a suak hi” Heb. 6: 19, 20. Khrih in eite aa ding bang sem hiam? _______________________________________________________________ ________________________________________________________________\nHeb. 9: 24 sim in. Khrih’ nasep sungah bang teng kihel hiam? _________________________________________________________________\nJesuh in eite aa dingin vantung biakbuk Pasian’ omna munah PALAI hi. Pa Pasian mai-ah Jesuh in Ama sihna tawh ‘tawntung hotkhiatna eite aitangin hong ngaksak hi. Jesuh i up a kipan i mawhnate hong maisakin Pasian’ mai-ah mawhnei lo, mi siangtho i hi hi. Zawhna kamciam hong kipia mah taleh i khial kha zel hi. I mawh khak ciangin vantung Siampi Lian pen Jesuh in ei aa ding mawh thuumna hong neihsak hi. Jesuh in mihing’ gamtat hoih (mihing in hoihna khat beek nei lo) siksan hi lo-in, Ama siangtho-na siksanin eite tangin Pa Pasian’ mai-ah mawhmai ding va thuum hi. “Tua hi-in, mite a’dingin a thumsak thei dingin amah nungta tawntung ahih manin ama tungtawnin Pasian kiang a zuante khempeuh, tu a kipan a tawntungin a honkhia thei ahi hi” (Heb. 7: 25).\nA suakkik Khristian khat in a tawntungin Khrih’ hehpihna le itna kisam a hihlam a phawk lo a om diam? Khrih sungah nunna thak tawh a nungta mi khat in nisimin mawhmai-na, siantho-na a kisapna phawk hi lo hiam? Tua ahih manin eite Siampi Lianpen Jesuh in bang zahin manpha hiam?\nMawhsuutpi Ni (Day of Atonement)\nMoses hun a biakbuk in vantung biakbuk limcing hi. Khrih in eite Siampi Lian dingin vantung biakbuk siangtho bel sungah va lut hi. Leitung biakbuk in siangtho mun le siangtho bel mun nei-in, tua sung a biakpiakna khempeuh in vantung biakbuk sunga kisem khempeuh hong hilh hi “Leitung a siampite’ septe in vantungah a om thu-in a sem uh ahi hi. Bang hang hiam cihleh Moses in Puanbuk lam ding a kipat ciangin Pasian in, “Mual tungah i om lai-in a lim ding khempeuh kong lah bang teekteekin a kihih nadingin na thei in,” ci hi” (Heb. 8:5). Moses Puanbuk in Siangtho mun le Siangtho bel mun a neih mah bangin vantung biakbuk in zong Siangtho mun le Siangtho bel nei hi. Kum khatin khat vei Mawhsuutpi Ni-in siampi pa in Moses puanbuk siangtho bel munah mi honpi aitangin kisiansuahna nei dingin a va lut mah bangin (Siam. 16: 12 – 14).\nHeb. 9: 20 – 23 sim in. Bang nate kisiansuah hiam? Bang hangin Mawhsuutpi Ni in Khrih’ nasep pulaak hiam?\nVantung biakbuk “siansuah” cih kammal tawh kisai-in Lai Siangtho siam tampi in muhzia tuamtek nei ciat uh hi. Ahi zongin hih kammal in “Mawhsutpi Ni” gen hi, ci-in thei lehang bang mah buai nading om lo hi. Moses biakbuk Siangtho bel munah kum khatin khat vei, Mawhsutpi Ni-in biakbuk kisiansuah in vantung biakbuk siansuah limcingkhol hi, ci-in Heb. 9: 23 ah kimu thei hi. Leitung biakbuk a nasem siampi in vantung biakbuk a Khrih’ nasep pulaak khol hi. Khrih in sihna pan tho-in van a kah khit phetin vantung biakbuk siangtho bel munah lut hi, cih theih nading Lai Siangtho sungah kimu lo hi. Daniel sung a genkholhna a om bangin AD 1844 kumin vantung biakbuk siangtho bel mun kisiansuah – Khrih in siangtho bel munah lut hi, ci-in i thei hi. Tua hi-in tu laitakin bang hunah om i hiam, cih kitel mahmah hi. Khrih in eite aa ding a sep khit nate, tu laitakin vantung siangtho bel munah a sep nate hangin lungmuanna i nei thei hi.\nVantungmi masa in “Pasian kihta unla, a vangliatna phat un. Bang hang hiam cihleh a thukhen hun hong tung zo hi,” ci-in tangko hi (Mang. 14: 7). Thukhenna in hun bei ding nai-na hong hilh hi. Koi bangin hih thu in i nunzia hong huzaap kul hiam?\nNgaihsutbeh Ding: Leitung biakbuk sung a biakpiaknate in Khrih in leitungah a sep dingte banah vantung Siampi nasem ding hong hilh khol hi. Hih thu Hebrew Bu in hong hilh hi. Israel mite’ zat biakbuk in lungdamna thu pulaak hi. Biakbuk in hotkhiatna, mawh thumsakna, thukhenna, mawhna bei siang nading thu cihte Jew mite tungah pulaak hi. Daniel Bu in vantung biakbuk a Khrih’ nasepte le hun nunung a piang ding thu-te kicingin hong hilh hi. “Siansuahna, thukhenna, mawhna thukhenna cihte siksanin Mawhsutpi Ni in leitung hun bei ding tawh kizom ahihna thu hong hilh hi. Mawhsutpi Ni-a biakbuk siansuahna in vantung biakbuk siansuahna, Messiah in kumpi le siampi ahihna pulaak hi. Daniel in a mangmuhna-ah hun tawh kisai kihel a, Messiah in bang hunin siansuah nasep zo ding a, thukhen kipat hun vantung Pasian in thuman mite thaman a piak hun ding cihte pulaak hi.” Handbook of Seventh-day Adventist Theology (Hagerstown, Md: Review & Herald Publishing, 2000), 394.\n1. Ellen G. White’ pulaak thute ngaihsun in. “Nidang hun mite in upna siksanin ganhing tawh biakpiakna nei uh hi. Biakbuk siansuah dingin siangtho mun pan siangtho bel munah ganhing’ sisan kitheh hi. Hihte khempeuh in vantung biakbuk a Khrih’ nasep limcing hi. Mawhna kiciaptehna siansuah dingin Khrih in siangtho bel munah vat lutin mawhna thukhenna nei hi. Mawhna kisik maw, Khrih upna nei maw, cihte Khrih in sittel masa phot hi.” The Great Controversy, 421. Hih thu in mawhmai nading kisam thu nih bang pulaak hiam? Bang hangin hun nunung a mite in tua thute a theih ding thupi hiam?\n2. Siam. 16: 15, 16 sim in. Sisan in bang thupitna nei hiam? Sisan inbang limcing hiam? Bang hangin Mawhsutpi Ni le tu hunin sisan in bang pulaak hiam?


url: =Margot Zoppi - Saison 2015 - Video\nfrom Margot Zoppi\nlaclusaz olivier thovex girls back7 franck moissonier margot zoppi freestyle blackline winter snowboard\nSnowboard from Margot Zoppi 24 June 2014\nSnowboard from Frankymoiss_Zapiks 8 October 2007\nsnowboard event report\nSnowboard from Simon_Fantin_Ciompi 10 September 2015\nSnow, water, trampoline and a lot of fun many of fun for Simon Ciompi in his 2014 - 2015 season's edit ! A nice first season with the Team Freestyle Romand in Leysin, Saas-Fee, Corvatsch, les Diablerets,... Had great time !!!


url: =Kawlgam Immigration Ministry in Visa vai tangkona nei :: ZOMI DAILY\nposted on 8 January 2016 at 10:37 pm Lomkholna: Myanmar, News, Sawltak\nKawlgam ah hongzinding gamdang mite ii Visa vaitawh kisai Myanmar Immigration Ministry in thukhunthak tangkona nei uh a, tuapen January 11 ni akipan kizangding cih Irrawaddy News pan kiza hi.\nKawlgam Immigration panin Wednesday ni in a tangko khiat uh hi a, Kawlgam hongzinding gamdang mite ii Short-term leh Long-term Visitors Visa vai te ahihi. Tua tangkona sungah Single Entry Visa tawh kisai nam 12 leh Multiple Entry Visa tawh kisai nam 3 tangkona neikhia uhhi.\nHih thutangkona sungah Policy akikhelthak tampi aomloh hangin ASEAN Standards tawh akituak in puahphatna bawl uh cih kiza hi.\nSingle Entry Visa tawh kisai nam 12 tepen diplomatic; official travel; tourist; social; journalist; crew; workshop; business; employment; religious; educational; 24-hour transit visa cihte ahihi. Tuaban ah Business, Workshop, Crew and Transit Visa cihte zong “Visa upon Arrival” ci’n vanlengtual tukkhitciang ki latawmthei dinghi.\nMultiple Entery Visa tawh kisai nam 3 te pen Special Government approved Re-entry, Special Re-entry, 6 month stay Re-entry Visa cihte ahihi.\nTua hi a, mailam ah gamdang aom Zomi te aomna gam ii Citizenship a ngahkhit ciangin Kawlgam ah Multiple Visa tawh kha 6 sungbang nuamtak in hong ciahkikthei ding uh cih lungdamhuai thukhat ihki hawmsawn hi. ZD Sawltak #zomidaily\nPrevious: Vaak banghang vom hiam? ~ Hau Za Cin\nNext: Hunzui in nate kihei ~ Tungg Thang


url: =Zomi te nunzia masawn tuinaak zungpii te kan in, a puahphat huaihiam? :: ZOMI DAILY\nposted on 15 February 2017 at 6:21 am Lomkholna: Article, Nantalsuan\nLeitung thungaihsun-haat(Philosophers) te’n mihing lungsim leh khuasak zia a et ciang un, leitung mite ‘mihoihsa in kisuak’ a hih kei leh ‘mihoihlosa in kisuak’ cihbang in namnih in genteh thei uh hi.\nMihoihsa in kisuak: Lungsimhoihsa in kisuak hi mah leh, kiim leh paam hang in lungsim kikheel thei cihna hi aa, a hoih leh hoihlo kituahpih dungzui in kikalsuan a hihi. A kigentehna ah, leitung pen mikhempeuh teen-na ding a hihhang in, mikhat in ‘huang/daai’ a uumna pan buaina tampi hong piang khia cih thu hi.\nMihoihlosa in kisuak: Suahcil in lungsim hoihlo (Rebel-lungsim) tawh kisuak mah leh, kipattah dan, kiim leh paam tawh kizui in, ki kheeltoto cih dan hi. Ki hilhzawh, kimuapzawh thu dan a hihi.\nLaisiangtho in bel, ‘kanu gilsung pa’n mawhneisa in kasuak hi’ a cih I theiciat hi. A ban bel I theih tek hi.\nA tung aa te I etciang in, bangbang hi leh mihing te lungsim leh khuasak nuntaak zia pen, neulai kipattah dan leh kholhpih kiim leh paam in thugen pipen ahihi.\nMipiandang pawkkhat te lo buang , I omna, teenna mun, khuahun leh na sep silbawl tawh kizui in khantoh khuasakna (civilisation) ki kheel toto a hi hi. A hizong mun kibang veve aa omkhawm zong, lungsim ngaihsutzia kibangkim, kileekkim zolo thei hi. lungsim khantoh zia kibanglo thei hi. Zomi te khangto a kici gamte’ ah I tun hang in, mi kipha zuahzuah pahlo hi. Innteek lungsim taktak I vomnang’ damdam in kilamhtohtoh a kullai hi.\nNuntak khuasakzia khantoh nading a hilh pawlkhat in, lungsim in nasepna sangin thupi masa zaw ci uh hi. Lungsim puakzia (mindset) hoih photphot leh a dangteng in nungzuih ding olzaw ciden uh hi. Ei lungsim puakzia a hih kei leh, bangbang I sem zong piicing zo tatak lo a, huihnun dungzui aa kihuanghuang singhiang tawh kibang lel ding cihna hi. A zung kilong leh masuan omnawnlopah a hihi.\nZomi te nuntaak-kalsuanzia enkik pakding hi leeng, Lokho singpua, siahkai, paltan/galkap, kawl/vai kumpi nasem, sum leh paai zonna cihbang ki khel toto a, tuciang in gamdang nangawn ah na semsilbawl in ki khuasa ta hi. Nuntaak-kalsuanzia te hong tawsawn lungsimpaizia I et ciang in, lawki, Christian biakna, Laipian biakna leh hong uk kumpi te paizia leh sum bulphuhna cih bang in kimu thei hi.\nZomi te hong tawsawn, I dapphah taktak te kankan kullo in minute 5-10 huntomno khatsung hun piapak leeng mitkha ah honkhat mah hong suak zuaizuai ding hi. Ih taangthu hiam? Ih ngeina maw? ih biakna maw? a kigawmlo ding te’ I gawmna maw? a kikhenlo dingte I khenna maw?\nI neulai bang in, suntangpi aa ‘mit-sihsa khuamun lo’ a cici lai I hi zawkei tam?\nLawki sung a ki omlai in, tungnung kituhna, siahkaih nopna te tawh tualgal omden taleh, lawki ngeina biakpiakna te thupi ngaihsut in zuiciatciat uh kici hi. Gawm nennum lo uh hi. Gawh leh lup, thoih leh biak ding khentel kici hi. Vot leh vot vet, sat leh sat vet ding hi aa, lumbuang votbuang ahi-mialmualding(lukewarm) ding hoihlo kici hi. Zuihna khat, mantak kiciantak in zuiding cihna hi.\nI biak pasian leh I mipih te siksan (Exploit) in I khuasa kha hiam?\nZomi te’ nuntaakna a zungpi-a naak taktak bang hi mawk hiam? Bang masuan taktak I hiam? I hihna tungah kingalo aa mite’nung zuihden tawh bulkip a neitheilo I hiam? Kithei tello in,itna tawh nuntakna bucing a omtaktak mah diam?\nPrevious: Gaza a uk Hamas te’n amakai thakding uh teelthak ~ TK Lian\nNext: A lawhsamden pa leitunga mihau pen 33 na suak ~ TK Lian


url: =Khuasakkiktheih nading mun vaihawmsakna | Refugee Malaysia\nKhuasaktheih nading mun vaihawmsakna\nMalaysia Kumpi thuneite ii Gamtat omzia Danding Thupiaknate leh mipi cidam nading ngaihsut hong piaknate tawh kizui in gaaltaai gambeelte leh UNHCR nasemte ii cidamna kidaal theih nading in UNHCR ii sep leh bawlsak natampi pen agamla pan in (telephone ahihkeileh video call tawh) in kisem khia hi.\nCOVID-19 hangin gamtuamtuam khualzinna pen Malaysia sunga omte akihel gaaltaaigambeel in a kisangsate paikhiat nading te dongah nasiatak in hong lemlo lawh hi.\nHih kikheelnate sungin agamla pan kamdotnate kibawl a, khuasakkiktheih nading mun vaihawmsakna tawh kisai santham cing maw cih tehna thukhun leh ngaisut leh bawla om nasep ziate pen aki bangh ahi hi.\nKhuasakkiktheih nading mun vaihawmsakna pen hamphatna hi lo hi. UNHCR tawh minkhumna ahihkeileh galtaigambel dinmuh a kipsakna in angah mimal pen khuasakkiktheih nading in pello ki bawlsak ding cihna hilo hi.\nKhuasakkik theih nading mun vaihawmsak kikna pen atuamtuam ah a thaneem mahmah gaaltaai gambeelte ading in kidaalna vanzat khat bangh ahi hi. Khuasakkiktheih nading kiciaptehna tawhkisai akizom in a kibawl dan pen mimal i panpih kepna akisapnate tung tawh in ki bawl kisam hi zaw hi.\nKhuasakkiktheih nading mun vaihawmsakna tawh kisai a kingaihsut na ah bawldan sepdan ding thulehla tampi tawh kizom-in, tuate sungah mimal in kepna leh panpihan nakpitak akisap kiknate hang ahi zzongin, a omna gam i dinmun cihte leh khuasakkiktheih nading mumlehmual akicingna tawh kisai cihte ahi zongin kihel hi.\nAthumasa pen in nang ading khuasakkiktheih nading mu hong kivaihawm sak ding aleh khuasakkiktheih nading mun vaihawmna ah maban kizom in akiseptheihna dingin dotnop tuamtuam aom leh Hunsaupi akimangding Buainasiansakna Unitte’n (DSU) phone tawh hong hopih ding uh hi.\nKhuasakikitheih dingin maban sepna kibawlna ah nang nathu aom leh nang pen (remote) a gamlana pan kamdotna nei dingin hong ki zawn ding hi. Thupai zai ah, kamdothate khempeuh pen online ahihkeilaeh telephone tungtawh in ki nei ding hi. Upmawhlohpi na a dingin sepsaktheih nading hunlehnite COVID SOPs sungah phalna aom aleh maitang kituah in kamdotna nei dingin sapna na ngah ding hi.. Phone hong kisap sungin, agamla pan kamdotna neihding na uttkei aleh Hunsaupi adinggelna Buainate siansakna Unitte’n nang hong theisak dinguh hi. Hih hangin UNHCRte’n na khuasakkiktheih nading panpihna vai sepsakna tawh kisai bangmah nawnkaina piangsaklo ding hi.\nAgamla pan khuasak nading mun vaihawmsak kikna tawh kisai kamdotna hunsungin, UNHCR zum nasem khat limlim in hong hopihna ahang leh khuasak nading mun vaihawmsak kikna tawh kisai nasepziate ataangpi in hong gen ding hi. Na omna mun pen nang ma aituamthu leh ip-cipdingthu tawh kisai kikepcing na dingin muamhuai muanhuailo ci zong na kipsak kul ding hi. UNHCR ah aap ding akisam na laithupi a om zenzen aleh tua tawh kisai lamlakna hong pia ding hi.\nKhuasakkiktheih nading mun vaihawksakna kam hong kidotna khit ciangin\nKhuasakkiktheih nading mun vaihawksakna kam hong kidotna khit ciangin, naang i nathu leh nala hoihtakin ki enkik ding ban ah khuasakkiktheihna ding gamah na thu ki-ap-theiding maw ki-aptheilo ding cih khensakna nei ding uh hi.\nUNHCR tawh khuasakkiktheih nading kamdotna naneih khit ciangin dotnopnate ahihkeileh na thak piaknop thu aom aleh e.g..innkuan sung dinmun kilaihna/thulehlakilaihna vaite ah, hehpihna tawh eimal puakna ding mlsludsu@unhcr.org ah puak in. Ahizongin na theihding un UNHCR in emailte tampitak kingah in laitamlua ahih man in mikmalkim tungah lai thukkikzo lo hi. UNHCR ah akibang email tamveipi khak kikkik ken, a hang pen tua na khakkik na hangin mailam a ding seplehbawlna ziakai sak zaw ding hi.\nKhuasakkiktheih na dingin na thu hong ki ap-sakkhit aleh Hunsaupiading ngaihsutna Buainavensakna ding Unite ahihkeileh khuasakkik nading gam pan in a cingzaw kipsakna vai nang hong gen in hong hopih ding uh hi.\nAnunung pen khuasakkik nading gamte’n amau kumpi thukhunte leh zuaih ding-a akibawl uh thute tawh ki zui in khuasakik theiding ahihkeileh khuasakkik theilo ding cih khensatna nei ding uh hi.\nUnited States of America ah hong kiapsak a ahih aleh nang a tawh kisai vaihawmna dinmunte pen anuai-a Khuasakkik nading vai hawmna Panpihna Phualpi (RSC) ah\nTelephone: +603 2141 5846\nFax: +603 2144 8716\nWeb portal CASI.\nCanada ah hong ki apsak aleh nathu omzia pen Galtaigambel len Canadate Gammihihna web form pan Immgrationte tung tawn in nathei thei ding hi.\nKhualzin Paikhiat-ma deuha Kiginkholhnate leh Khuasakkikthehih nading Gam-ah Zinkhiatna paikhiatna\nLeitungbuppi alinglawngsak COVID hangin gamtampite’n amau-gammi ahilote a gamvuah lutsak ding ciangkhiah khalnate nei zom lai uh hi. Tua bek thamlo, akizeel COVID-19 lauhuaina khaam nading in gam sung lutna ding ah cidamna tawh kisai sittel nasep nate neih beh uh hi. A kisangsa gaaltaai gambeelte tawmno khat belh khuasak nading mun vaihawmsak kikna gamte ah zinkkhia thei hi mah leh tulaitak in leitung gam tuamtuam ah zinkhiat theih ding pen zekaai lai hi. Khuasak nading mun vaihawmsak kikna gamte in gaaltaai gambeelte saan ding kamciam pia gige lai uh a, mun tuamtuam ah akizeel natna hong kiam tak ciangin gam tuamtuam ah zinkhiatna tawh kisai damdam in zoptoh kik ding lam en uh hi.\nInn leh gam nusia-a mundang a tengte a dingin Gam tuamtuam Kipawlna Zum (IOM) in paikhiat-ma seploh aphamaw sepdingte ahi, cidamna tawh kisai kisitna leh ngeaina kisinsakna, khuasakkik nading gamte’n galtaigambelte amau gamah azintheih nading leh a sanna dinguh cihte zong akihel vaihawm sakna nei ding uh hi. Khuasak nading mun vaihawmsak kikna gam pan hong ki sangkhin in na khualzin nading tawh kisai lamlak nate abaihsa ahih leh IOM in nang hong hopih ding hi. Nang khuasakkiktehin dingin hong kisan khin in, na paikhiat-ma na sepna bawl ding ahihkeileh khualzin nang tawh kisai dotnopna naneig aleh IOM Kuala Lumpur iomkulinq@iom.int ah ahihkeileh +603 923 5540 ah phone sam in dongthei hi teh.\nHave Some Questions? Dotnopna pawlkhat naneih aleh?\nA kicingzaw theihsakna, hehpihna tawh Khuasakkiktheih na ding tawh kisai Aki dongthei Zelzel Dotnate adawng ahi (FAQ) dong in.\nKhuasakkitheihna ding FAQ


url: =Dahpihna thupuak ~ Pa Zam Go Mang (Naulak) :: ZOMI DAILY\nposted on 7 February 2016 at 9:24 am Lomkholna: Dahpihna, News, Zomi\nUSA gamsung Indiana gamke (State), Indianapolis khuapi a teng Pa Zam Go Mang (Kum 37)- Naulak beh in lam-et lohpi in leitungah a it mahmah a zi Nu Cing Sian Ngai nusia in a tawntung mun dingah hong ciahsanta cih i zak manin i dahmahmah hi. Pa Zam Go Mang pen Kawlgam sung Sezang khua a teng Pu Zam Kho Thang le Pi Kim San Niangte sungpan a piang unau pasal (3) leh numei (1) lak-ah pan tapa muanhuai khat a hihi. A mah pen dam lohna tuamtuam hangin nasem zo nawnlo a, a it mahmah a zi nasep kuankal in inn pan pusuak a, nitak inntung nawnlo in a zi mel zong a mukha nawnlo a hong sihsan suak a hihi.\nPa Zam Go Mang in hong nutsiatna hangin a pianna nu leh pa, a innkuan pihte leh laigui zom sanggam u leh nau, innsung dongta khempeuh tawh a kibangin dahna Zomi Innkuan USA in kong pulak uhhi. Pasian kamciam om bangin a MA bawlsa mihingte pen ni khat ni ciangin i kipatna leitang mah ah a ciah kik tek ding i hihi.\nTua a hih manin i pu le pa te’n “A si masa puan tuam tang” a cih bangun, a pai masate pen leitung gen theih haksatna nusia masa suak a hih manin a hampha hi, i cih theih ding pen Pasian thu um mite nuntak zia ding hi zaw hi ci’n kong hehnem uhhi.\nPa Zam Go Mang pen a tenna USA gam Indiana gamke sung Indianapolis khuapi a om, a ma upna EBC pawlpi in hun makaih in February 6, 2016 (Tuesday) nikai lam nai 02:00PM in hanmual ah kivui ding hi.\nA ma luanghawm tawh kisai a thu le la van ding, sep leh bawl ding khempeuh Zomi Innkuan Indianapolis leh a ma biakna pawlpite mapang khawm in vaihawm khawm a hih manin dahna kawmkal sung pan haksatna tampi kizo suak hi.\nPa Zam Go Mang in leitung haksatna te nusia in a tangtawn gam ding ah hong ciahsan na hang a, dahna khitui nul a sanggam u le nau, nu le pa leh innsung dongta khempeuh tungah hehnem siampa Khasiangtho in hehnepna hong piak ta sak ta hen!\nPrevious: US gamsung khualzinna pawlkhat – 36\nNext: Kawlgam Kikhelna leh Zomi te ~ Khawm Pau


url: =Pa Vum Nang laigelh leh Dr Dongno dawnkikna tawh kisai kong kupnop :: ZOMI DAILY\nAmau laigelhte tawh kisai a lunglut akuammah peuh in sim khin tek ding na hih man un kong ban gen nawn kei ding hi. Zomite pen athukhual, athu ngaihsun theite i hi hi. Innkuan khat sung ah kilungtuah lohna a om thei lua hi aa, paunakin, “lei leh ha zong kipet” i cih mah bangin ngaihsutna kilamdang thei hi. Ahih hangin i veeng – i paam, midangte theih dingin kigen khia pahpah khol lo hi.\nPu Vum Nang Kei hilengzong piakeining, Nang hi le cinzong napia diam?\nMailam ah zong hi bangin, Zomite khantoh nading tawh akilehbulh, anawngkai sak, akhaktan thei ngaihsutna i nei kha phial zongin ei leh ei kidai sakin, i veng – i paam zak dingin tangko khia se kei ni. Zomite, minam liante i hih mah bangin, nampi vaitakinin “cil-lum tawh valh”in om hiithiat leng mi dangte muhna ah zahtaak baangin i nahlawh peek zaw ding hi.\nI Zomi nam, midangte etneuna, et niamna apiang sak thei ding ngaihsut, gamtat, luheek, kampau kidawm thei leng mailam ah midangte’n Zomite ong zahtak ding uh hi. Ei leh ei min dai theihtheihna ding lam tata ah ih hangsan bungleh behlapnate nawlkhin ni.\nDr. Dongno Zomi khatin “Kei hileng zong Tedim District piakei ning” ci ei\nA taktakin kizolzol kihuaiihuaii kullo a, i ngeina i puansilh i niktente leh i kampau i muk pau i thu i late khempeuh in a hong gawmtuah dimdem khitsa hi a, i gam i lei ading i sepkhop lialiai ding hun tampi tak in hong kheng khin zo ta hi.\nAdiakdiakin tu lai khangnote ngaihsutna leh upnate i makaih khialh ding lauhuai pha mahmah zota hi. Akua mah peuh in ataksuah Zogam Zolei itna thu hoih la hoih vive i mediate khempeuhah hong pholaak tek zawta un ci’n kong thum hi. Ka lungdam, Awn Za Pau\nPu Thang Za Tuan comment: Ken zong U Dongno dinmun lian hiing. Tulaitak in ei Zomi (Tedim/Tonzang) lam pen Falam Khalkha te in thampi in aneekding avialhvialh dan in atuamtuam in hong phin den uh hi. Amau lam zong akithutuak khin uh ahihloh uh hangin eilam ong zawh nading uh ahanciam mahmah uh hi.\nRC Kumpi ong kah leh Socialist hun sungteng eilam ii makaihna vive hi in hong thuk nuam cinten dan uh hi in mu ing. Thu kikupkupna tawh lawmhkhat in i gin nading hoih hi. En mi hazatna neilo in eidan in mi hamphat masa kha pahpahte hihang. Pilvaang ciat in lungsim tak tawh thu ki zaza ni ei. Ong nungthuap ding zong geel kuul ei.\nTulai in mi atamzaw in uliante maipha en uh hideuh sa ing. Political gain or advantage ding zong uh hi. Gtn. Zomi Nam Ni (Chin National Day) bang Lai Miphun Ni acihsa uh tukum in Chin Miphun Ni citazen uh hi. Pilvang mahmah ni ei. Steady mahmah ni ei. C. Thang Za Tuan\nPrevious: COVID-19 pan kidal nading ~ Nok Kam\nNext: Zomite’ hamphatna bulpi ~ Luan Dep Kim


url: =Pasian eite tawh hong omkhawm ~ Khup Khen Thang :: ZOMI DAILY\nposted on 2 March 2020 at 9:13 am Lomkholna: Article, Biakna, Khupkhenthang\n“Ama’ min Emmanuel kici ding hi, Pasian eite tawh hong om khawm hi.” “Pasian’ minthanna i theihpilna khuavak pen” Zeisu Khazih ii maitang tung ah kimu hi. Mongneilo nipi khapite pek panin, Topa Zeisu Khazih in pumkhatin Pa tawh na om khawm khin hi. “Amah pen Paisan’ pianlimmeel ahi hi. Pasian’ liatluatna leh minthanna vang hi-a, Ama’ minthanna ii “apualam vangtaang” ahi hi. Hih minthanna hong kilangtaang sak dingin, Amah hih leitung ah hong pai ahi hi. Hih khuamialcip mawhnei leitung ah Pasian’ itna khuavak hong lak dinga Amah hong pai hi a, Pasian eite tawh hong om khop theih nading ahi hi… tua ahihmanin, amah aki genkholhna ah, “Ama’ min Emmanuel kici ding hi.” Eite tawh om khawm dinga, Zeisu hong pai pen Amah in Pasian pen mite leh vantungmite hong lak ding ahi hi.\nAmah pen Pasian’ kammal hi a, Pasian’ ngaihsutna i zak theih dinga abawl ahi hi. Anungzuite aa dinga athungetna ah, Amaute’ kiang ah Nangma min ka pulaak zo hi.” “Khuangaihna leh hehpihna anei, lungduai-in thutakna tawh akidim” “Keimah nong it tua itna mah amaute sung ah omin Kei zong amaute’ sungah ka om hi.” Hih leitunga asuak Ama’ ta neute’ kiang bek ah hih lahkhiatna akipia hilo hi. Hih i leitung neuno khat pen vantung khuavannuai ii thusinna laibu khat ahi hi. Pasian’ hehpihna ii alamdang geelna, ahong honkhia itna ii thuthuukpi te pen “vantungmite’ lunggulh muhnop” thumungphuh hi a, tuate pen mongneilo han tawntunga, akan khop ding uh ahi hi.\nGupkhiat mite leh apuuklo vanmite in Khazih ii singlamteh tung ah amaute’ thuthuuk (science) 20leh late mu tuak ding uh hi. Zeisu ii maitang a, a taang minthanna pen ki aituam pumpiak itna’ minthanna ahih kimu ta ding hi. Kalani pan a khuavak sung ah kipiak khiat itna thukham pen leitung leh vantung aa dinga nuntakna thukham ahih, tua thukham in, “ama angsung zong loin,” Pasian’ lungtangpan kizung kha-in, lungsim neem in kiniam khiat Mi Khat ahih kilak a, tua pen, ma’ pianzia hi-in, khuavak sung ah teengin kuamah ii neh zawhloh ahihlam kimu tading hi. Aki patcilin, Pasian pen piansak nasepna khempeuh panin kilak hi. Vantungte zalha, leitung bulpite aphutpa pen Khazih ahihi.\nLeitung te huihlaka akhai pen Ama’ khut hi-a, gampalak pen paakte tawh azem’ Amah ahi hi. “A thahatna in mualte phut mengmeng hi” “Tuipi pen Ama’ aa hi-a, Ama bawlsa hi” Late 65:6; 95:6. Leitung meelhoihna tawh adimh Amah hi-a, huihlak langaih tawh azem Amah ahi hi. Leitung mun khempeuh huihlak leh vantungte ah Amah in Pa’ itna thupuakte gelh hi. Tu-in, mawhna in, akawkbaanglo Pasian’ nasepna meelheem sakta hi napi, tua khutmaa te kisiit lai hi. Tu nangawnin, akipiangsak na khempeuh in, Ama’ hoihna penpen minthanna pulaak lai hi. Ama’ angsung aa dinga huaihamna lungsim tawh anungta mihing simloh kuamah angsung ding bekin nungta lo hi.\nAdang nuntakna anei khat peuhpeuh phattuamna apialo huihlaka leeng vasa a om loh mahbangin, lei laka, atualvak gamsa zong omlo hi. Phattuamna apia vive ahi uh hi. Singhalh laka singteh ahih keileh gamlaka lopa kung in, adang khat peuhpeuh tungah phattuamna pialo cih omloin, sepkhat na nei teek hi. Mihingte leh ganhingte’ nuntak nadinga, neihloh theihloh akisam nazat bulpite singkungte, sawlbawkte leh singtehte panin hong piangkhia hi. Paakpalhte in hih leitung thupha dingin anamtuinate uh thehkhia-in ahoihnate uh hongkhia uh hi. 21Ni in atullom leitungte’ aa dingin, akhuavak taan khia hi. Tuipi pen samhtui te leh ciktuite’ pianna bulpi hi-a, munciteng pana hong luang luituite dawlin hawm khia kik hi.\nAkuapi pana hong kahto tuikhu te leitung ah thupha guahin hong zu-a, singkung lopate ngumin paakpalh sak hi. Minthanna tawh akidim vantungmite in a puuk khinsa leh asiangtholo khate, itna apiakna uh leh gimlo tawlo-a avil angakna uh ah lungdam kipaakna mu uh hi. Vantunga ateengte in, mihingte’ teenna hih khuamial leitung ah khuavak hong puaksuk uh hi. Amau teekteekte neih Khazih tawh aki maingapna saangun, mangthangte Khazih tawh ki maingap-a aki zawlh theih nadingin, thusiamna leh lungduaina tawh mihing’ lungsim amaute in hanthawn uh hi. Aniam zaw minpuak lahkhiatna khempeuh panin kihei-in, Zeisu tungtawnin Pasian i en hi. Eimah hong kilah ding Pasian’ minthanna Zeisu’ sung panin i mu hi.\nKhazih in hihbangin na ci hi. “Kei thu bek tawh bangmah semloin,” “Anungta Pa Pasian in, Kei hong sawl ahih manin, Ama’ hangin ka nuntak mah bangin,” “Keima’ aituam minthan nading ka zong kei-a, “Kei hong sawlpa Ama’ minthan nading ka zong zaw hi” John 8:28; 6:57; 8:50; 7:18. Hih kammalte sung panin, leitung vantung khuavannuai aa dingin anasia thukhunpi kikhung hi. Khazih in Pasian’ kiang pana angah na khempeuhte piakkhiat kik dinga asan ahi hi. Tua hi-a, vantung huangpite leh apiansak nuntakna nei khempeuhte’ aa dinga Pasian nasepna sung ah it huai Tapa tungtawnin, a Pa’ nuntakna hong luangkhia hi. Nuntakna nei khempeuhte’ phatna leh lungdam kipaakna, sepkhiatnate leh itna tuihualte Topa tungtawn mahin anasia Na khempeuhte’ Pianna Phungpi mah ah lehluan kik hi.\nTua bangin Khazih tungtawnin, thuphabawl ki sakawn vialhin, aki zo siang Anasia a Piakhiapa’ gamtat-nunzia leh nuntakna thukhunte Khazih mah in ai-awhin minpua hi. Vantung pan mahin hih thulkham kipalsat hi. Mawhna pen angsungkhualna pan mahin hong ki zungpat hi. Lucifer ahi aki khuh vantungmi in, vangtung ah akhatna hong hinuam hi. Amah in vantungmi khempeuh auk zawh nadingin hong vai hawma, amaute A Piangsakpa’ kiangpanin kaihkhiat sawmin amahmah kizahtaaksak sawm hi. Tuahi-a, amah in Pasian’ai-awh min puakhialin, 22Pasian tawh akizopna ah amah leh amah ki ultungsak, kilamto nuam lua hi. Amah ii gamtat-nunzia ginalo tawh Piangsakpa’ itna hong meetbawl sawm hi. Tua bangin vantungmite leh mihingte hong kheem hi.\nMihingte in Pasian’ kammal alunghian’ dingun leh Ama hoihna amuanloh dingun Satan in hong makaih ta hi. Pasian pen thumaan leh lipkhaphuai phial vangliatna nei Pasian ahihmanin, Topa pen asik-hakpa leh mawhmai-saklopa-in, Satan in mite mukhial sak hi. Hibangin, mite in Pasian langpanin amah apawp zawk ding uh Satan in mite zola, leitung ah lungkham sinkhamna zan hong kiphut ta hi. Leitung pen Pasian theihkhialhna tawh khimh hong ziingta hi. Tua khuaziing limhpi khua kivak sak dinga, leitung pen Pasian’ kiang ah kipuak kik kul ding hi. Satan ii zuaukhem vangliatna ki tapkhap kul hi. Hih sepna pen zawhthawhthu tawh kisem theilo hi.\nZawhthawh nasep pen Pasian’ ukna sunga thukhunpite tawh ki elpuakin, itna tawh sepkhiatna bek Amah in lunggulha, itna lah thu kipia theiloin, zawhthawhthu leh thuneihna tawh itna ki gualzo theilo hi. Itna bek tawh itna kiphong hi. Pasian i theih nadingin Pasian it kul hi. Ama’ gamtat-nunzia leh Satan gamtatnunzia aki elpuakna pholaak kul hi. Vangtung leitung khuavannuai ah i nasepna Nuntaknanei khat bek in sem zo hi. Pasian ii itna athuukna leh azaina athei, Amah bekmah in hihthu ki theitel sak thei bek hi. Hih leitung khuamial zankim sung ah Dikna Nitaang ataan kul-a, “tua in nizang bangin note tungah cidamna hong tung ding hi” Malakhi 4:2. Eite hong ki tatkhiat nading geelna pen aki geeltawm hilo banah, Adam’ puuk khitcianga, tua geelna ki phuang khia hilo hi.\nHihpen, “mong neilo tawntung hunte akipan aki imcip thu thuukpi” Rom 16:25, (R.V., aki lakkhia) ahi hi. Tua geelna pen atawntung khanghun akipanin, Pasian’ kumpi tokhom bulpi pana, thukhunpite aki pholhkhia ahi hi. Akipatcil akipanin, Pasian leh Khazih in Satan ii lehdo ding leh hih lampialpa’ peipuang vangliatna hanga mihing’ puukna na mukhol khin uh hi. Tua mawhna hong pian khiat ding, Pasian in sehkholhsa-in neiloa, tua mawhna hong leikiat ding bel amah in mukhol khinin, tua a mulkimhuai thupiangvat aa dingin lampi hon’kholh sak hi.\nPasian in hih leitung a itna lianlua-a, khatbek aneihsun a angpom a Tapa pia dingin kiciamna bawl hi. “Amah a ummi khempeuh in kisia loin, nuntak tawntungna nei hi” John 3:16. Lucifer in hihbangin naci hi: “Ka tokhom Pasian’ aksite tung ah ka saang laptoh ding hi… Asaangpen bang kahi nuam hi” Isaiah 14:13,14. Khazih in bel, “Amah in Pasian lim leh meel tawh dimin om napiin, Pasian tawh kibatnate ka khah kei ding hi ci loin, Ama minthan’na paai-in, sila limla in, mi tawh kibatna ah a suak hi” Phil. 2:6,7.\nHih pen kipumpiak biakpiakna ahi hi. Zeisu pen Pa Pasian’ bul ah omsuak thei hi. Amah in vantung minthannate luahsuak thei-a, vantungmite’ zahtaakpaaina zong anei suak thei hi napi’n, kumpiciangkhut Pa Pasian’ khuttung ah ap kika, sinlai lungmawlte khuavak ataan ding leh asiacip ding mite nuntakna apia dingin vantung khuavannuai ii kumpi tokhom panin akumsuk ding teel zaw hi. Abeisa kum tul nih phial ding lai-in, vantung Pasian’ tokhom panin, thusim ki pholhkhia aw khat kiza a, “En un, Keimah kong pai hi.”\n“Ganhing leh khawhsa tawh biakpiakna nadeih kei-a, pumpi khat Keima’ aa dingin, Nangmah in na vaihawm khin hi… En un, Keimah in Nangma’ deihna asem dingin kong pai hi. O Pasian aw, (tua laibupi lom sung ah Keima’ thu ki at hi). Hebia 10:5-7. Mong neilo atawntung khanghun akipanin, akiseelcip tua ngiimna atangtunna hih kammalte sung panin kitangko hi. Khazih pen hih i leitung ah hong hawh pakin, mi-in hong suak ding ahi hi. Amah in, hihbangin ci hi. “Pumpi khat Nangmah in Keima aa dingin na vaihawm khin hi.”\nLeitung apian maa, Pa Pasian tawh aom khop lai-a, aneih minthanna tawh hong kilangh ding hileh Ama’ omna vangtaang eite in I thuak zo kei ding hi. Topa’ vangtaang i et zawh nadingin leh I kisiat loh nadingin, Ama’ minthanna hong kilatkhiatna kituam hi. Akimu theilo minthanna aki muthei mihing pianzia tawh hong kilangh hi. Hih anasia ngiimna pen limciinnate leh ciaptehnate tawh a limmhong kilakkhia bek ahi hi. Moses kianga Khazih aki lahna tua sawlpaangkuang in, Pasian kilangh sak hi. Pasian’ ai-awh dinga akiteel tua sawlbawk nunniam in etlawmna hong lah meelloh hangin, Tawntung Vanglianpa saanglapin thupibawl hi.\nHehpihna khempeuh anei Pasian in aminthanna aniam bel lim leh meel tawh khuh ahihmanin, Moses in tua en zoin nungta hi. Tua bangin, sunin meeikhuam tawh zanin meikhuam tawh Pasian in Israelte na don na kemin, mihingte kiangah Ama’ deilhna laka, Ama’ hehpihna amaute guan hi. Pasian’ minthanna kikhiamin avangliatna kikhuh ahihmanin, akiciangtan mihingte’ athaneem mit in tuate mu zo hi. Tua hi-a, Khazih pen, “i zumhuaina pumpi tawh” “mihingte tawh kibang teekin,” (Phil. 3:21, R.V.) hong pai hi. Leitungmite’ muhna ah amau’ pahtaak dingin hoihna Amah in bangmah aneihloh hangin, Amah pen sungsuak Pasian hi-a, vantung leh leitungte’ khuavak ahi hi.\nAminthanna kituamin, aliatluatna leh avang’ akiseel pen, adahte leh aki ze-et mite hong nai naih theih nading ahi hi. Pasian in Israelte’ aa dingin, Moses hihbangin nasawl hi. “Amaute’ lakah Keimah ka teen theihnadingin, Kei aa dingin, siangtho mun khat amaute lam sak in” (Pai. 25:8). Pasian pen siangtho mun sung Ama’ mite lakah hong khawl ta hi. Sehnel gama gimpi tawlpi-a a kawnvak sungun, Ama’ ompihna lim leh meel tawh amaute na ompih hi.\nTua hi-a, Khazih in, ei mihingte’ giahphualsatna laizang ah Ama’ biakbuuk phut kip hi. Amah in Ama’ buuk mihingte’ tenna cia-in lama, eite’ lakah hong teeng dingin, Pasian’ ahihna gamtat-nunzia leh anuntakna eite tawh ki maingap sak hi.” Thu in cilehsa-in hong pianga, eite lakah biakbuuk hong satin (Ama’ minthanna i muh theih nading, tua minthanna teek pen Pa Pasian’ kiangpana, khat bek a angpom),hehpihna leh thutak tawh a kidim ahi hi” (John 1;14, R.V. Akilaktei.)\nZeisu eite’ lakah ateeng dingin hong pai’ nungsang, Pasian in eite’ sikdonate hong theihsiamna leh i dahnate hong thuakpih khuangaihnate i thei hi. Adam’ tu leh tate khempeuh in hong Piangsakpa pen mawhneite’ lawmpa ahih thei mai thei uh hi. Hih leitunga Honpa’ nuntakna sunga, hehpihna’ thukhunpi sung khempeuh ah lungdamkipaakna kamciam khempeuh leh Pasian tawh kipawl lawphuai mitlaakna khempeuh kilaka, tuate pen Pasian eite tawh hong om’khop i muhna ahi hi.\nSatan in Pasian ii ki-itna thukham pen angsung khualna thukham bangin pholaak hi. Tua thukhamte agui azaamin zuih ding piang theilo hi ci-in, na tangko hi. I nu leh i pa masate’ puukna thusia khempeuhte’ thaman sannate amah in Piangsakpa ngawh hi. Mite in Pasian pen mawhna, thuaksiatna leh sihna apiangsakpa-in amuh dingun amah in mite makaih hi. Jesu in hih khemna a hongkhia ahi hi. Eite khat mahbangin Amah etteh ding thumanna akipia ahihi.\nHihthu hangin, Amah in Ama’ tung teek mah ah eima pianpih cilehsa hong la-a, eima tuahkhak dingte hong pua hi. “Na khempeuh ah Ama’ pianpih sanggamte bangin, vai apua dingin Amah kiseh hi” Heb. 2:17. Zeisu in thuak keeikaai-a a puakloh puak ding van anei hi lehang, tua siksan in Satan in, Pasian’ vangliatna eite’ aa dingin kicinglo hi, ci-in thusung ding hi. Tuahia, Zeisu in, “Eite mahbangin ze-etna akiciteng athuak ahi hi” Heb. 4:15. Eite’ thuak dinga thu a om thusitsiatna khempeuh Amah in thuak keeikaai hi. Eite phaltaka, hong ki luuilo vangliatna khempeuh Ama’ aituam dingin na zangh lo hi. Mihing khat mahbangin, Amah in ze-etna tuaka, Pasian’ kiang pana, akipia hatna tawh na gualzo hi.\nAmah in hibangin ci hi. “Nangma’ deih bang sepna ah nuam kasa hi. Ka Pasian aw, Na thukham ka lungsung ah om hi” Late 40:8. Na hoih sem dingin apaikhiat mahbangin, Satan’ lunggim sak mite damna pia-a, Pasian’ thukham ii gam-tatnunzia leh ama’ nasepna pianziate Amah in mite teltakin lak hi. Eite in zong Pasian’ thukham i zuih zawh ding piangthei hi cih, anuntakna in teci pang hi. Mihing ahihna tawh, Khazih in mihingte donin, Pasian ahihna tawh Pasian’ tokhom tungah Topa kizal hi. Mihing’ Tapa ahihna tawh Topa in eite sawlman ettehnadan hong pia-a, Pasian’ Tapa ahihna tawh Topa in, eite sawlman zawhna\nvangliatna hong pia hi. Horebmual sawlpaang kawma, Moses kianga, thugen Khazih hi-a, “Keimah in Keimah ka hihi… Israelte’ tu leh tate kiangah hihbangin na ci ding hi. Keimah hi’ng acipa in note kiangah keimah hong sawl hi” Pai. 3:14. Hih pen Israelte’ hotkhiatna kiciamna ahi hi. Tuahi-a, Amah, “mihing tawh kibangin,” hong pai’ khitciangin, Amah leh Amah Keimah hi’ng ci-a aki taangko Pa ahi hi. Bethlehem khuami naupangnoin, lungsim nemna leh ki niamkhiatna a nei Honpa pen Pasian hi-a, “ci leh sa sung ah hong kilak hi” 1 Tim. 3:16. Amah in, eite hihbangin, “Keimah in Tuucing Hoihpa ka hihi. “Keimah in Nuntakna Khomun ka hihi.” “Keimah in Lampi, Thumaanthutak, leh Nuntakna ka hihi” “Vantung leitungavangliatna khempeuh kei hong kipia hi,” ci hi. John 10:11; 6:51; 14:6; Mate 28:18. Keimah in kamciam khempeuhte’ ngaihmuanna ka hihi.\nKeimah in Keimah ka hihi. Lau kei un. Pasian eite tawh hong om khawm cih pen mawhna pana, eite’ hotkhiatna kitel’cianna, vantung thukham i zuih zawh nadinga, i thahatna ii kitel’cianna ahi hi. Amahmah mihing hihna, leinam’ liangin hong laakna tawh Khazih in, Satan’ gamtat-nunziate tawh aki eelpuak gamtatnunziate hong lak hi. Kiniamkhiatna lampi ah tualniam takin hong kalsuan lailai hi.\n“Mihing bangin hong kizep kimu-a, Amahmah hong kiniamkhiat tawmin, singlamteh tung nangawn ah sih ding dongin thu hong maang hi” Phil. 2:8. Siampi Lianpa in, ameel tuamtuam tawh akizem Ama’ ukpi puantualpite hawkkhiat sakin, siampi nautaangte’ saiha puantual paak thuneihna tawh asilh sak pen Khazih in sawltaak limla hi-a, biak piakna athoih ahi hi. Amahmah siampi hipahin, Amahmah a ganzat lah hipah hi. “Eite’ thupalsatna hangin, Amah kiliam sak a, eite’ mawhna hangin Amah kisatniim hi. Ama’ gimthuakna hangin tawldamna i ngah hi” Isaiah 53:5.\nEite’ thuak dinga akilawm mawhnadan Khazih aki thuaksak manin, Ama’ kilawmnate in eite hong kilawm sak theih nading ahi hi. I mawhnate’ hangin Amah aki mawhsiat hangin, tua mawhna sung ah bel Amah ki sawhkha hetlo hi. Ama’thumaanna in eite diktansak theihna hong pia ding hi-a, Tua diktanna thu ah bel eite’ kihelna om vetlo hi. Eite’ sih tangin Amah si-a, Ama’ nuntakna eite in i san theih nading ahi hi. “Amah aki sat-hualnate hangin damna i ngah hi.”\nAma’ nuntakna leh asihna tawh mawhna in hong tut siatcipna pan damkikna saangin zongh anasia zaw thamin, Khazih in maa hong tutsak hi. Pasian leh mihingte’ kizopna aki khenkhia vilvel tawntung ding pen Satan ii ngiimna hi napi’n, Khazih sung ah eite cikmahhuna, a puuk ngei keeilo bangin, Pasian tawh kinai zaw semin ki gawmtuahna-in kinei zawsop hi.\nHonpa in eite’ pianpih pianzia hong la-in, cikmah huna, akitat ngei nawnlo ding sialkhau tawh Amahmah in mihingte hong khih hi. Amah pen eite tawh mong neilo khang tawntungin hong kinahvawh ta hi. “Pasian in hih leitung it lua ahih manin, a Tapa angpom khat neihsun hong pia hi” John 3:16. Amah in eite’mawhna hong puaksak bek hiloin, eite hong kigawh ding tangin hong si-in, apuuk khangmi khempeuh hong phong hi.\nAkikheel ngeilo lungnopna ngah nading leh Ama’ ngaihsut piakna eite in i kitelcian nadingin, Pasian in a Tapa angpom khat neihsun hong pia hi. A Tapa mihing’ innkuan laka khat hong suah theih pen mihing cilehsa akep tawntung theih nading ahi hi. Hih in, Pasian’ kammal atangtun kiciamna ahi hi. “Eite’ aa dingin naupang khat hong suak hi. Eite aa dingin tapa khat hong kipia hi. Ukzawhna Ama’ liangko tungah kisuan hi.\nPasian in mihing’ pianpih nunzia A Tapa’ pumtak sungah hong taksuak sakin, asangpen vantung dongah tuamah kengto hi. Amah in leitung vantung khuavannuai ii kumpi tokhom hong hawm’ “Mihing’ Tapa” ahi hi. “Amah, A Lamdang, Ngaihsutna Apiapa, Vanglian Pasian, Tawntung Pa, Kilemna Kumpipa cih min kiphuah ding, ‘Mihing Tapa’ ahi hi. Isaiah 9:6. Tua Keimah hi’ng aci pa pen mihing leh Pasian’ kikala, Akitaaklah Pa leh Akhut hong nga khawmpa ahi hi.\nAmah pen, “asiangtho, gim pialo, aniinlo, mawhneite’ lakpana hong khenkhia,” suahpih sanggamte ci’n hong Daipih ngampa ahi hi. Heb. 7:26; 2:11. Khazih sungah leitung innkuan leh vantung innkuante hong ki khutuah khawm hi. 26Akipahtawi Khazih pen I sanggampa ahi hi. Vantung pen mihing’nunna sungah ki sang koihin, mihing’ nunna pen mong neilo hong Itpa’ anglai ah hong ki angpom hi.\nPasian in, amite hihbangin na ci hi. “Amaute kumpi lukhu tunga aom suangmanphate leh ama’ gam sunga guamung bangin kisaanglap ding uh hi. Ama’ liatna bangzah takin hoihin, etlawm ding hiam?” Zekhariah 9:16,17. Gupkhiat mite ki saanglapna pen Pasian’ hehpihna ii teci hong hi tawntung ding hi. “Hong tung ding khang hunah” Amah in, “Jesu Khazih tungtawnin, Ama’ migitna sunga Ama’ hehpihna ii aleet hauhna eite kiangah hong lak” ding hi.\n“A ngiimsa aom mah bangin…vantung munte-a, ki-ukna bulpite aki theihsak nadingin… Pasian’ pilna athuap mi tampite angiim tawntungsa mah bangin tuate, i Topa Zeisu Khazih sung ah geel hi” Eph. 2:7; 3:10, 11, R.V. Khazih ii tatkhiat nasepna tawh Pasian’ ki-ukna thumaanin diing hi. Tawntung Vanglianpa pen Ki Itna Pasian-in ki thei hi.\nSatan ii mawhsaknate ki thalnialin, agamtat-nunziate kip holaak hi. Langdona cikmah hunin hong tho kik zo nawnlo ding hi. Mawhna pen leitung vantung khuavannuai ah cikmah hunin hong lut kikzo ngei nawnlo ding hi. Khang tawntungin i vekpi-in, upna langpanna panin i khamuang ta ding hi. Itna ii ki pumpiakna tawh amaute a Piangsakpa-in leitung leh vantunga ateengte khempeuh akisusia thei nawnlo kigawmtuahna kiciamna tawh hencip hi.\nGupkhiatna nasep hong kizo siang ta ding hi. Mawhna aciipunna munah Pasian’ hehpihna atamzaw tham hong ciipung ding hi. Hih leitung mahmah Satan in ka gam hi ci-a, atangko pen akitankhia bek hong hiloin akipahtawi hong hi zaw ding hi. Mawhna ii ciamsiatna nuai-a aom khuamial khat in meel ahem sak Ama’ minthanna tawh akizem piansaknate a om na hih leitung neunocik pen Pasian’ neih leitung vatung khuavannuai laka, leitung dang khempeuh te’ tungah kipahtawi ding hi.\nHimun, Pasian’ Tapa in mihing’nunna sunga biakbuk hong lamhna mun, Minthanna Kumpipa hong teenna mun, hong thuaksiatna leh asihna mun, hihmun, Amah in na khempeuh hong thak bawl nading mun, Pasian’ biakbuk, mite’ tawh hong om nading mun ah, “Topa amaute tawh hong teeng khawm ding hi. Pasian’ mahmah amaute tawh om khawm dinga, amaute’ Pasian hong hi ding hi.” Mongneilo khang tawntungin, gupkhiat mite in Topa’ khuavak sung ah alampai bang un, amauate in akigenkhiazolo ngahkhongnate hangin Topa phat den ding uh hi. (Khangtawn Lunggulh: Nunnem Zeisu, p.11-19) Khup Khen Thang\nPrevious: Zomi te Myanmar gam lamhna ah ih kihelna ~ Bob Tuangpi\nNext: A kimu nailo Lia Cing Sian Zuun (Missing Person alert)\nThuthak Tomkimcing 23 Oct 2014


url: =Sukte Independent Army A Pianna Thu - Laibu Saal\nHome > Zomi Paltan (Galkap) > Sukte Independent Army A Pianna Thu\nSukte Independent Army A Pianna Thu\nFree Chin movement galkapte in mailam nasepna ding thu kikum dingin Bu teng leh khua hausa upa teng Taakzang phualpi ah 1.9.1944 ni-in thu kikupna a bawl khituh ciangin Kaptel khua mi Bu Tun Thual in: “Eite in Tedim gam sungah a om Japan galkapte sim kawikawi in Tedim gam panin Japan galkapte nawh khiat siang ding ngimna tawh i leitang panin kipan khia i hih manin, i kipatkhiatna mun leh gam tamsak in SUKTE INDEPENDENT ARMY cile hang FREE CHIN MOVEMENT sangin kilawm zaw lo ding hiam” cih thu a sun ciangin a kikhawm vekpi lungkimna tawh kipsak in Sukte Independent Army tazeih bawk leh sante bawlin kisuang sak pah uh hi.\nPu Hau Za Lian in thugenna nei in: “Tu a i phuah galkap min Sukte Independent Army pen galkap i phuatkhiatna mun leh gam tam a, i phuah hi a, hih galkapte in Tedim mite hong bawlsia, innteeng sila bangin hong zang, mi thatlum Japan galkapte simawhna ding min ahi hi. Tedim gam sungah a om Sukte, Sihzang, Dim Saizang, Vangteh, Khuano leh Kamhau mi ahi Zomi khempeuh Japante khut sung panin i hotkhiat zawhna dingin, han ciam in sem ding hi hang. i mipihte adingin i nuntakna kham in i galte a do ngam leh a sim ngamte hi ding hi hang”cih thu a gen khit ciangin tawlnga uh hi.\nThu Kin Laikhak:\nSukte Independent Army makai Pu Hau Za Lian in khua tuamtuam ciangin a om galkapte vaan dingin Taakzang phualpi panin a zin khiat lai takin Pu Thuam Za Mang, Pu Thawng Za Khup leh Mualbem Pu Pau Za Kam-te in a khak, thu kin lai khak khat kingah a hih manin, Pu Hau Za Lian kisamsak kik in, Laitui pan hong kileh kik hi. Tua thukin lai khak sungah: “Sukte Gungal nisuahna gamah a om Ukpi, Hausate leh thau khempeuh kimanin Suahlim ah kipuak ding cih thu om a, tua tawh kisai in Pu Za Biak Mualbem khua ah 14.9.1944 ni-in tung ding hi” cih thu ahi hi.\nGalsimna-ah Makaite Leh A Simna uh Japan Phualpite: Bu Tun Thual makaihna tawh Saizang khua, Bu Thawng Dam leh Bu Thawng Za Khen makaihna tawh Khumvum, Bu Gin Thang leh Bu Phut Thang makaihna tawh Taakheuh leh Sialtun, Bu Suan Thang makaihna tawh Phunom leh Thangnuai gam sung khempeuh, Bu Khan Do leh Bu Ngin Khual makaihna tawh Khualummual, leh Thangngal, Bu Tun Khaw Nang leh Bu Hau Lian makaihna tawh Zongkong, Bu Pau Za Kam, Bu Khai Khaw Hau, Bu Lian Vung, Bu Tun Khaw Nang, Bu Suang Son, Bu Son Ngul leh Bu Thang Ngin-te makaihna tawh Suahlim, Bu Thawng Khen Thang, Bu Sing Lian leh Bu Suang Lian makai in galkap hong tung thak khempeuh tawh Suahlim sim khawm in zo mang uh hi.\nSukte Independent Army A Beina: Sukte Independent Army-te in Japan galkapte leh a phualpite uh a zawh khit uh ciangin Western Chin Levy Indian 5th Division galkap makaite tungah 27.11.1944 in gualzawhna pawi kham in, tavuan ki-apna Thangmual ah nei uh hi. Tua ni pen Ni Thupi Ni ahih manin kimangngilh thei lo hi.\nMajor Franklin Thungenna: “Ko England galkap 5th division in India gam leh Kawlgam sungah a om lai Japna galkapte sim in, a not khia dingin hong pai ka hi uh hi. Ahih hangin kote sep tangin; Sukte Independent Army leh Western Chin Levy galkap (A kibute) in, gam leh minam itna tawh na nuntakna uh kham in na neih uh galhiamte leh an nek tuidawn zang in Tedim gamsung khempeuh panin Japante not khia khin na hih manun, lungdamna lianpi tawh pahtawina kong pia hi. Kawlgam sungah a om lai Japan galkapte kote in sim ding tavuan ka la dinguh a, note in na khua leh na tui uh na zuan ciat dinguh hi” ci-in gen hi.\nThukhupna: Tua bangin a mun leh a gam ciat ah gualzawhna pawi a kham uh ciangin Sukte Indepndent Army cih zong phawk nawn lo liang in: A khua min, a beh min leh a bawng min tawh gualzawhnapawi a kham zong om uh hi. Bangbang ahi ta zongin Sukte Independent Army-te gam leh minam itna hang tawh hong bawlsia leh hong sim mawh leh thu omlo pi in hong that ahi Japante khut sung panin i pu leh pate a suakta ahi uh hi. SUKTE INDEPNDENT ARMY-te sepna pen a khang a khang in kimangngilh thei nawn lo ding hi.\nWestern Chin Levy cih pen England makaihna tawh Western Levy-te in 14.5.1942 ni-in a kiphuan a, Pu Hau Za Lian pen Commando Company Commander za na pia uh hi.\nJapante in Zogam hong lakuh ciangin England galkapte India ah nung kin uh a, Western Chin Levyte Lt. Pu Thawng Cin Than makaihna tawh Sa-ek ah kibu in galtai uh hi.\nJapante in Tedim gam hong tun uh ciangin, Chin Defence Army phuan uh hi.\n5.6.1944 ni-in Pu Hau Za Lian in Japante ledo dingin a vaihawm simna ki thei hi.\n6-10.6. 1944 sung in Japante ledo dan ding kikupna nei uh hi.\n14.6.1944 ni Sukte Independent Army don kipan hi.\n1.9.1944 ni-in Free Chin Movement pan in Sukte Independent Army ci-in a min kheel uh hi.\n8.9.1944 ni-in Japante sim kipan uh hi.\n15.9.1944 ni-in Mualbem khua a zawh khit uh ciangin, Phualpi in nei pah in, Japante mizat ahi Chin Defence Army-te Sukte Independent Army-te khut sungah ki-ap uh hi.\n14.10.1944 ni-in Zogam sungah a om Japnate nawt khia khin uh hi.\n27.11.1944 ni-in England 5th Division galkapte tawh gualzawhna pawi kham uh hi.\n27.11.1944 ni pen Sukte Independent Army in Kha guk leh ni li sungin a ngimna uh ma tun uh a hih manin, a bei hi ta hi.\nItem Reviewed: Sukte Independent Army A Pianna Thu Description: Rating: 5 Reviewed By: Cinpu Zomi


url: =Sia Nang Thawn Tuang @ Sia Thawnpi' (3&4) Tangthu tomno. - Laibu Saal\nHome > Random Posts > Sia Nang Thawn Tuang @ Sia Thawnpi' (3&4) Tangthu tomno.\nSia Nang Thawn Tuang @ Sia Thawnpi' (3&4) Tangthu tomno.\nTCC. Fun Fete 1991.\nSia Thawnpi pen Lawibual, Tedim ah suakin aneu tung akipan Sunday school tawh kimakaih bek tham loin, Tedim khuaipi laizang a om Cope Memory Baptist Church pan Pasian thu tawh khang khia hi. Tedim ah tan sawm dong a kah sungin Sunday school sia, khangno makai leh Music lam cihte ah ahih theih bangbang in Pawlpi le Khrist ading a khangno hunte zangh hi.\nTedim ah Tansawm a zawh ciangin Mandalay University ah sang kah a, kum nih aman ciangin Yangon University ah kituah sukin 1993 kum in B.A degree ngah hi. Secular degree a man khit 1999 kumin Pasian lam lahna tawh S. Korea ah biakna lam LST pilna sinin 2002 kumin Master of Divinity (M.Div) degree ngah hi. 2007 -2008 sung Korea mahah Master of Theology (M. Th) zom suakin, Course work man khin na pi'n manlahna tuamtuam tawh Thesis gelh man nailo hi. 2012 kumin Deproma of Interpreting pen University of RMIT, Melbourne, Australia pan zo hi.\nSia Nang Thawn Tuang @ Sia Thawnpi\n1988-1990 sung Maymyo ah Puankhui na tawh Mission sem hi.\n2002 - 2003 sung Yangon Zomi Baptist Church ah Assitant Pastor sem hi.\n2003-2008 Cross Church Mission pankhia in, Kawl te lakah mission sem hi.\n2009-2013 April dong Melbourn Burmese Community ah Assistant pastor sem hi.\nLakhui (Album) bawlna:\nTuma kum 20 laiin 3&4 album late hawmkik ding.\nYangon University ah a kah sung 1993 kumin Kawlla tawh itna ngaihna la " 3&4) " cih Series (Album) khat bawlin, Zomi sungah Kawlla tawh lakhum (Studio) bawlte sungah Sia Sing Za Mang zomah amah hi dingin ki-lamen hi. Amah (Sia Thawnpi) pen a neu akipan la uk mahmah khat ahih manin, a ukna le veiinate tangtun pelmawh ding cih tupna lian anei khat ahi hi. 3&4 Album sung pan Teeltuam bawl dingin kipanpan ta a, a sawt loin hawmkhiat sawm cih zong kiza hi. Tulaitak a zi a tate tawh Melboun, Australia ah teeng uh hi.\n(1) "Sisan Thuciamna " cih laibu gelh laitak\n(2) Is God Narrow Minded? NO cih laibu laitak\n(3) Good English (Abaih Mikang lai) cih gelh laitak\nHih a laibu gelhte le a Album selected bawlte a sawt loin, Zomite omna mun khempeuh ah hawmkhiat ding geelna maban lianpi a neih laitak ahih manin, thungetna tawh panpih in, thapiak ding zong kithawi kholhkhol dingin i kicial hi. JKKam laphuah " Ei le Ei " a cih bangin, Zomite nasepna Zomite mahin Thapia ding cih pen khantoh gimnam mahmah ahi hi.\n3&4 album sung pan Itna Ngaihna la tomno kim.\nDeihsak Thupha piakna:\nSia Thawnpi te innkuan nuntak khuasakna ah Topan a lamdang gualzawhna thupha namkim tawh hong makaihsak hen la, minam le Pasian gam ading mapang zo tawntung ding hong siamsak hen cih Tongsan Media pan thupha i paih hi.\nTongsan tanute tangin,\nSource : https://www.facebook.com/groups/freezoland/permalink/786133091429779/\nItem Reviewed: Sia Nang Thawn Tuang @ Sia Thawnpi' (3&4) Tangthu tomno. Description: Rating: 5 Reviewed By: Cinpu Zomi